English Title 
The King Who Had no Children وے اژیرو باچھو شیلوغ‎ 
The Minister’s Daughter ا وزیرو ژوو شیلوع‎ 


e 


شیلوغ٢‏ : وے اژیرووؤ باچھو شیلوغ 


شیلوغ دیاک : اسدالرحمن یارخون میراگرام ٢‏ 


وختہ ماق وخت بیرائے ءاوا تھ چنگیم تو مھ چنگیس بس بسو چنگیر انوس انوسو چنگیر کاک ی 
چنگیتائے چنگاکو گردانه۔ 

قصه ہش کی ای باچھا بیرائے ہتو اژیلی نو باؤ اسیتانی۔ ہسے بولوٹ پیسه دار بیرائے۔ 

کندوری زمان ای موش گیتی ہے باچھوتے ریتائے کی ای ژاغا ای بزرگ اسور تو ہتو سار خبر گازی 
ہتوچاکے دم دعا کوراوے تھ اژیلی ہوئے۔ ریکوباچھا ہتے بزرگو نسه بغائے۔ متے بزرگ باچھورے 
ڈعا کوری وا لشٹاؤ کوری دیتی ریتائ ےکی 'ته ژاؤ اژور۔ اوا تھ ژاوؤ تصغل خان نام لاکھیتام ۔ ژاؤ 
کی اژیتائے مغل خان نام لاکھ ے' ریکو باچھا جام ریتائے ۔ باچھا گیتی دور ہ توری لشٹا وان 
خوز وت پرائے۔ کندوری وخت ہے موڑی بغائے۔ ہرونیه خونځا امیدوار ہوئے۔ 

ہش بیتی ای دروخوم انوس باچھو ژاؤ اژیتائے۔ ژاؤ اژیتائے کی ہو شیلی ہو صورتی ژاؤؤ۔ ہیس ہش 
بییتی جوان ہوئے۔ جوان بیتی ای انوس ہے ڈاق خوشپ پوشیتائے ۔ خوشپه یس ای حسین 
عورقپوشی ہے عورتو سوم ہو ہردی چوکیتائے ۔ ہیس تان تات (باچھو) ای پھولوک ژاوْ اوشوئے۔ 
دنیو کیھ دی سہولت ہوروتے میسر اوشونی۔ ہنیسے عاشق بیتی ہو کھیو سوم دی بردی نو چوکی 

ای انوس تان نانوتے ریتائے کی اوا ہيە باچھائیو پیخهی بیمان, ہيە باچھائی مه نو اوا خور ژاغوتے 
بیمان ریتائے۔ 

بیکو نان ریتائے کی اے مه شیرین ژاو تو مه ای پھولوک ژاؤ نوا ہش کیچهە بوسان! ته تتو 
باچھائی ته تتو دولت سف تهء تو اسپھ پیڅھی کیچھ بیسان! ژاو نانو لوو نو مانوتائے۔ 

ای انوس ہے باچھائی جرگھ اوشوئے, تت ہے جرگوت بی اسیتائے۔ اؤ ہنیسے نانو موڑار اوشٹوری 
راہسی باک ہوئے۔ نان ہوش کوری ہورو اچی مشکی انگیتی ہو تتو ای کھونگیرو ہوت مپرائے۔ دیتی 
ریتائے کی مہ شین ژاؤ خود دی بیسان, بیھ کھونگیرو گانی بوغے .ای نوای وخته بيه ته 
ضرورته گوئے۔ ہے ڑاؤ ہے کھونگیرو گانی بغائے۔ ہے ڈاق ‏ پھلوان اوشوئے۔ ہیس تان طاقتو 
پروشٹی کوری ہر پہلوانو سوم مقابلو بچین تیار باو اوتائے۔ ہیغین دیتی ہیس مغل خان پہلوان نامو 
سورا مشہور بیتی اسیتائے۔ ہر دیہا بی پہلوانان سوم مقابله کوراو اوتائے۔ 

پیس کوسی بی بی ای ثاغ ا توریتائے۔ پھار لاڑیران کی دودیری ای موش کانو اوسنئے گانی 
انگویان۔ گیتی تو نستو نیسیکو مغل خان ہتوتے ریر کی اے موش تو پھارو دیت مت ژاغه لاکے۔ 
ریکوہے موش مغل خانوتے ریتائے کی تو پھارو نیسے, اوا مغل خانو سوم مقابلوت عیمان۔ ریکو 
اوا مغل خان گیے مقابلوتے رے تو دوسی ڈاز اوسنئٹٹّائے .تو اوسنئیگو ریتائے کی اے مغل 


خان موکو اوا لے غلام بوم ریتائے۔ مغل خان ہورو لوو مانی ہواف لاکیتائے۔ بنیسے ہیس ہو 
ملگیری ہوئے۔ پیت ای بیتی بغانی۔ 

ای ژاغا بغانی کی ای موش پورا بازارو اوسنئے گانی انگویان۔ ہے موش دودیریاری تان مغل 
خانوتے ہوئی پرائے کی اے موش اچی رو نیسے !اوا مغل خانو سوم مقابلوتےبیمان۔ مغل خان 
ریتائے کی ہسے اواء گیے مقابلوتے! رے تو سوم گاٹ چوکی تو شکست پرائے۔ شکست دیکو 
ہسے دی مغل خانو سوم ملگیری بیتی راہی ہونی۔ بیتی ای ثاغا بغانی۔ بتیرا بی لوڑیتانی کی 
ای موش خورا بوختان بازوؤ آوے انگویان۔ بیکو ہسے دی دودیریا ہوئی پرائے اے موش اچی 
نیسے! اوا مغل خانو سوم مقابلوتے بیمان ریتائے۔ ریکو ہسے اوا رے تو سوم چوکی تو 
اوسن یټائے۔ اوسنئیکو ہے موش ریتائے کی مت معاف کورے ریکو ہو دی اف لاکیتائے۔ 

ہش تان چقھ ہے تروئے نفری ای بیتی بغانی۔ کندوری وخت کوسی ای ژاغ | بسوتءعغانی۔ ای 
کوٹو ہتیرا لیتانی۔ ہتے کوٹوا بس بیتی دی ہتیرا انگار کوریکو کیاغ نو لیتانی۔ ای ملگیری بیری بی 
لوڑیکو دودیری ای روشتی غیچھی ہائے۔ ملگیری ریتائ ےک ی ای ژاغ ا روشتی شیر ہیرا بی انگار 
گانی گوسی, انگیتی شاپیک کوسی رے ہے خور ١‏ بوختو انجیرو موش ویشیتانی ۔ تو پیرا بی انگار 
گانی گیے ریتانی ۔ ہیس ہیرا بغائے کی ای لوٹ دیو ہیرا اسور۔ بیکو ہے دیو ہش کی گوردوغو ژونو 
دوسی انگاری کوری اسور۔ بتو پوشی جام پو جام وخته ہاؤ » ته پیھ سورو ہوچ کوم رے تو دوسی تان 
نسه ہالیتائے۔ 

ہے موش ملال بیکو پھار مغل خان ہے کان اوسناکوہ و اچتوویشیتا ئے۔ ہے موش دی تیرا 
بیکو ہ وروتے دی ہے لوو تان پرائے ہے دیو۔ ہش رے ہودی تان نسھ ہالیتائے ۔ ہیس دی ملال 
بیکو مغل خان مارکیٹ اوسنئے انگیاک موشو ویشئیتائے۔ ہوروتے دی ہے دیو ہے لوان تان 

دیتی تان نسه ہالیتائے۔ بیس دی بی ملال بیکو ہرونیه تان مغل خان تان بغائے۔ 

کھونگیرو گانی کھانیی دیتی تیرا بی لوڑیتائے کی ہے دیو پیتان تان نسھ نیشئے اسور۔ لش 
لوڑتائے کی گوردوغو ژونو لاچھیران ‏ ژیہویان۔ بیکو مغل خانو پوشیتائے۔ پوشی توتے ریتائ ےکی 
جم ہو گیتی ء جم وخته ہاؤ تھ دی پیھ سورو ہوچ کوم ریتائے۔ ریکو سوم تان مغل خان ہو سوم 
ہے دیوؤ سوم چوکیتائے۔ چوکی مغل خان ہے دیوؤ موڑ | پرائے, موڑا دیکو ہے دیو ریتائے کی اوا 
دی تتەغلام ساؤز بوم مه مو مارے ریتائے۔ ریکوجم رے ہو نو ماری ہو دی گانی راہی ہونی۔ 
راہی بیتی بغانی۔ بی بی ای ژاغ | بسوتعغانی۔ ای ژاغ | بسوت ص9پق بیتی مغل خان پہلوان 
ریتائے کی ملگریان اوا تان ہے کھونگیرو ہیارا اوندیم, پسە ہیا ہال بور۔ کیو ت کی مھ ہیہ 
کھونگیر ڑینگیتائے تھے مھ اچتو گیور ۔ ٥ا‏ نیھ پت مھ ا چتو مو گیور۔ رے تان ہے کھونگیرو ہیرا 
چاکیتائے۔ دیو ریتائے کی اوا ته ملگیری اوا ای نوای وخته تھ ضرورتھ گوم رے تان تان ہوسوم 


ہیس تان ہے ملگیری دیو گانی راہی ہوئے۔ راہی بیتی بغانی بغانی, ای ژاغا بغانی کی ہو لوٹ 
گودام شیر وا ای بولوٹ میدان وا لوٹ باچھائی --- تنارپاچوران تنار لاچھوران ۔ ہیت بی ہے ژاغا 
توریتانی۔ 

نوغورو اندرینی بیکوبچین ای چمور گیٹ اوشوئے۔ ٥‏ ورو چھینی ہے دیو ریتائ ےک ی مه سخت 
چھوؾ؟کوری شیر اوا ہیە گودامھ چوکی ژیبیکا دوم تو اندرینی بوغے۔ بیکو مغل خان نوغورو 
اندرینی اوتیتائے کی ای حسین عورت ہتئے نیشی اسور۔ اولانی ہے عورت ہو روپوشی کیڑیتائے 
اچی ہوسیتائے۔ ریتائے کی اے ش لی جوان کونثق بیسان! ہیھ ای دیوؤ ماڑ اوا ہیھ پھساؤ بیتی 
اسوم۔ ریکو ریتائے کی مھ شیرین کائے اوا ہموش بیمان مجبوریھ اوا ای خوشپ بھشی ہتے 
اچتو بیمان۔ ریکو ہے عورت ریتائے کی جام تو ہی نیشے اوا تتے چائے لاچھئے انگوم ۔ ریکو 
مغل خان ریتائے کی اوا خسہت بیتی اسوم مه کپالھ لوڑے ریکو ہے عورت ہو سورو تان 
شیکھ لکھی ہو کپال ہ٥‏ لوڑیکھ پرائے۔ مغل خان ریتائے ک ی کی‌اوت کی ہے دیو ہائے مهھ 
رو پھاوے ریتائے۔ جام ریکو پیس ہو خسرمت بیتی اسیتائے ‏ اوریتائے۔ 

ہے دیوؤ گیکو وخت بیکو ہو رو پھیکو نوبیتائے ۔ بیری لئے وا بوخت ہوشاؤ اوشو نی۔ ہو انگاہیکو نو 
بیتی ہیس کیڑیتائے۔ کیڑیکو اشرو گیتی ہو موخھ چوٹیتانی ۔ بیکو ہے موش انگاہ ہوئے . انگاہ 
بیتی ہے پہلوان اوچے ہے دیو ایتو چوکیتانی۔ ہئے اوانی ہ ایی اوانی آخرہ مغل خان ہے دیو وؤ 
ماریتائے۔ ہو ماریکو دی ہے عورت ریتائے کی تو ہموغار توری کی بغاؤ تت نقصان شیر۔ توری 
پیرا ہمو برار اسور ہسے تھ ماریرریتائے۔ مغل خان ریتائے ک ی اوا تان ہیھ ملگیریو گانی اہی 
بغاتام۔ مه ملگیری کی مھ بشارو گانی ہہ گیرو بیرانی تو ہتیتانتے لودیت ک ی ای جوان ای دیو و 
گانی پروشٹی بی اسور رے۔ نگھ اسپتے کیھ مسئله کی بیروبیرائے ہتیت گونی۔ پیھ لوو دیتی بی 
ای خور ژاغا بیران کی ای ہش خور لوٹ گودام شیر۔ ای ہش لوٹ نوغور شیر ۔ ہیس ہے دیوؤ گانی 
دواہتان چھینی | ہی اوتیتائے۔ لوڑیتائے کی کوس کی خوشپھ پوشی اسیتائے ہتے کومورو ہئے 
اسرور۔ ہورو پوشی اولانی ہے کومورو ہوسیتائے اچی کیڑیتائے۔ 

کیڑی ریتائے کی اے شرب یی جوان یا کورا ہاؤ! ریکو ریتائے کی اوا تھ مشکی بس کوسی مس 
کوسی ریتائ ےکی اوا ہیٰتوری اسوم۔ ریکو ہے کیمیری ریتائے کی تو بوغے اوا ہی ہو لوٹ نہنگو 
سوم اسوم۔ ہسے کی ہائے تھ دی ژیہوئے مھ دی ژیبوئے۔ ریکو مغل خان ریتائےک ی توپرواہ 
موکو اوا اوریمان ہسے گیکو وخت کی ٥ہ‏ وئے مھ روپھاوے۔ ہش رے سورو ہے کیمریو شیکھ 
لاکھی پوریتائے۔ ہے نہنگو گیکو شوئے بیکو بوخت بوشیتائے لیئے بوشیتائے ۔ ہیس ہو انگاہیکو 
نوبیتائے۔ انگاہیکو نوبیتی کیڑیتائے۔ کیڑیکو اشرو گیتی مغل خانو موخه چوٹیکو ہیس انگاہ 

ہوئے۔ انگاہ بیتی بشا ر گانیتائے کو کیڑیسان رے۔ ہے کومورو ہوتے لو پرائےک ی نہنگ ہائے۔ 
مغل خان پہلوان تیار ہوئے تیار بیتی ہے نہنگ گیکوہیس ہو سوم مقابله اریں زق پھ زق 


چوکیتائے, چوکی ہئے اوائے ہائی اوائے ہے نہنگو موڑا دیقی ہو ماریتائے۔ ماری مغل خان ہے 
کیمریو التی جم زندگی تیریکھ پرائے۔ 

ہے دیو کیاغ کی ہوسوم گیتی اسیتائے ریتائے کی اوا پاریمان نختو نیسی ۔ مھ اہی مو رو پھاؤر 
مگم ای انسانو دی دوری گیکو کیاوت دی مولاکور۔ خاص کوری عورتو تھے ٥‏ ایی مو تان لاکوں 
ہیھ دورو خال ہیں ریتائے۔ ہیه لوو دیتی ہے دیو پوریتائے۔ 

مغل خان بایو بوغاؤ ژانوار ماراؤ انگیاؤ اوشوئے۔ بایو تین بوغاوا ہو بوک ہو پارو یزاو اوشوئے۔ گیکو 
وخته دواہتو ہوری ہو یی لا کاو اوشوئے۔ 

ہے نوغورو شانو دیتی ای ژوئے خور باچھائیوت ےبوغاؤ اوشوئے۔ ہے عورت تان نوغورو اندرینی ہے 
ژویا تان کپالو اخلاو اوشوئے۔ ای انوس ہ٥‏ کومورو کپال اخلاوا ہو کپالو درو ہے اوغو غیری بی 
خور باچھائی بی خورو بیٹونی چوکیتائے۔ چوکیکو ہے خور و بیٹونی نو غیردیتائے۔ بیکو باچھا بشار 
گانیتائے کی لوڑو رکی ہیرا کیھ مسئله ہوئے کو نو غیردوران! ریکو روئے گیتی لوڑی ریتانی کی 
ہو بیٹونی درو چوکی شیر۔ بیکو باچھا ریتائے کاکی ہ ش پھوران خاؤن کومورو مشکی یا لے کی 
الائے اوا تان باچھائیو توغوتے دوم ریتائے۔ بیکو ای واو ریتائے کی باچھاہڈھعالم مت کی دوسان 
اوا بی انگوم ریتائے۔ مگم متے تروئے لوازماتان پورا کورے ریتائے۔ کیھ اشناریان ریکو ریتائے 
کی ای چخور مت دیت, ای تمبیٹ مت دیت وا ای گوشینی مت دیت۔ بیکو ہیتان ہوتے پرانی۔ 
پیتان گانی ہے واو ہے ژویو گانی راہہی کوری مغل خانو دوروتےشوئیتائے۔ شوئیے لوڑیتائے کی 
ہے دورو شانو اوغ یونیسی گویان۔ بیکو ہے واو کیڑی ہ ئے ہائی لوڑی ہوئی دیکا پرائ ےکی کاکورا 
نیکی مھ چھوئے اریر ! مغل خان اشکارار گیاؤ اوشوئے۔ لوڑیتائے کی ای واو ہیرا کیڑیران۔ پیس 
دوری بی ریتائے کی اے کیمیری ہو پی لاکوسی اسپه پروشٹه دی نان تات اسونی ریتائے۔ متے 
دیو رے اسیتائ ےکی کیم ی یانان دوری مو لاکور پسھ بٹنتے ٹن لئی بیتی وخت تیراؤر۔ دیو پوری 
اسور رے ٥ے‏ واؤھی لاکیتانی۔ 

ہے واو ہو مکار واو اوشوئے۔ ہیس ہے بچ ین گیتی اسیتائے۔ کندوری بسھ پت ہے عورت مغل 
خان اشکاروتین بوغاوا گیاوا تان موشوتین پروشٹ بوغاو اوشوئے ۔ ای انوس ہے واو ہے کومورو سار 
بشارگانیتائ ےکی تھ ہے موش کند وری تھ خوش ؟ ہے کومورو ریتائ ےک ی مه ژانو سار دی مه 
خوش۔ ریکو ہے واو ریتائے ک ی تو ای انوس ہوتین پروشٹ موبوغے پیس کیچھ ہوئے ریتائے۔ 
ریکو ہے انوس ہے کومورو تان موشوت پروشٹ نو بغائے۔ ہے موش دوری گیتی بوکوت ےریتائے 
کی تو ہنون مت پروشٹ نو ہاؤ ریکو ریتائے کی اوا انگار ته لوڑاو اوشوتام ریتائے۔ ہے موڑی 
کندروی زم انه پھار بیکو وا واؤ ریتائے کی تو ہوتپپروشٹ موبوغے , کی بشار گانیتائے تو ہبوت ے 
راوے کی تھ ژان کورا شیر مت لو دیت راوے۔ 


بیکو ای انوس وا ہے کومورو تان موشوت پروشٹ نوبغائے۔ موش گیتی بشارگانیتائےک ی مت 
پروشٹ کو نو ہاؤ رے۔ ریکو کومورو ریتائے کی تونست مت طودیت کی تھ ژان کورا شیر۔ ریکو ہ و 
موش ہوتطوپرائے کی مه ژان چاقوا شیر رے۔ 

ہش رے چھوچھی بیکو مغل خان بایوؤتبغائے۔ بی اچی گیکو ہے واو ہش اریرکی کیھ چاقوؤ 
کی ہے کومورو ماڑی لکھاؤ اوشوئے ہے ڈاقو ژان ہیرا اوشوئے ہو ہے واؤیی گانی کپ کوری 
پھیرو موڑا پرائے۔ بیکو ہے موشو اشکامھ چھامۂت؟ یے ہائے۔ گیتی مغل خان بے ہوش بیتی 
ٹھورہوئے, ہومتو پرائے۔ ہے واو ہے کوموروت مو یتائے یو نیسے اوا تھ نوغ دنیا پاش یدد ہ ے کومورو 
تان ہے نوغورو اندرینار بیری نو نیسی اسیتائے۔ ہسے بیری نیسی لوڑیتائے کی واقعی شی 
دنیا۔ 

ہش بیتی گیشٹر نیشی نیسیتانی۔ نوغورو گیٹار نیشی نیسی ہے واؤ ہے کوموروتے ریتائ ےکی 
مھ نان اوچے تت دی اسونی ریکو ہے کومورو ریتائےک ی ہتیت مھ دی نان تت ہونا؟ ریتائے۔ 
ہش ریکو ہے واؤ ریتائے کی دی تھ دی ہونی۔ یُورو گیتی ریتائے ىا لوڑے تھ نان اوچے تت تتے 
ارَڈے اسیتانی رے گوشینیو تو پاٹرۂٹٹائے۔ یورو گیتی ہمو دی تت انزے اسیتانی رے ٹمبیٹو تو 
پاش غٹٹائے۔ اچی چخورو سورو آوری تو گانی راہی اریر۔ 

راہہی کوری گیتی گیتی مت طی باچھائی توریتائے۔ ہے باچھائی ا توریکو ہے کومورو ہوش اریر 
کی ہيە واؤ شیطان بیرائے رے۔ ہیرا گیتی ہے واؤ ہو باچھو نسه اوائے۔ باچھا ہے کوموروتے 
ریتائے کی اوا اوچے تو شادی کوسی ۔ ریکو ہے کیمیری ریتائے کی شادی کور یکو نو بوس۔ اوا ای 
خورما بائیم۔ ہے خورم ا کی لاوا پوریتائے اوا تھ سوم شادی کوم۔ ہیس تان ژانه ہش دونیتائے کی 
انسانوغرض وا مه ہتے موش کیھ گویا رے ہے باچھوت یھ چالو کوراؤ اوشوئے۔ ہو وخت پھار 
بغائے پرونیھ متے خورمه لاوا پوری اوشوئے تان پھار متے کھونگیر ڑینگیتائے کیھ کھونگیروکی 
بوغاوا مغل خان تان ہے تروئے ملگیریان نسه اوندی بی اسیتائے۔ ‏ بتے دیوپوری ٹیر تان 
اسیتائے, مغل خان اشکامه چامۂ2؟ىے بے ہوش اسیتائے۔ پھار کھونگیر ڑی نگیکو ہے تروئے 
ملگیری ای بیتی راہی ارینی۔ 

راہی کوری تروئے ملگیری ہانی ہانی اولانو ہتے نوغورہ ہانی کورا کی مغل خان اولانو ہتے عورتو 
پوشی اسیتائے۔ ہتے عورت اے ش یی جوانانان کورا پیدا ہوتامی ریکو ہیت ریتانی کی اسپھ 
ای ملگیری دیو و گانی ہائیی گیتی اسیتائے , بتو بشارو گانیہیان ۔ ریکو ہتے کومورو پیتانتے لو 
پرائے کی دی ہیل گیتی اسیتائے ۔ مه ملگیری کی ہیا ہانی ہتیتانتے لو دیت را اسیتائے۔ ہموغار 
پروشٹی بی اسور ریتائے۔ ریکو ہیت ہیرا شاپیک ژوتی راہی ارینی۔ 


راہی کوری ای خور باچھائیوتھانی۔ دودیریار لوڑیتانی کی ای باچھائی ہتیرا شیر۔ ریتانی کی ہیا 
ہوئے رے گیتی ہے نوغورو دواہتھ شەخیتانی۔ دواہت بند۔ سورین اف پرانی دیتی اندرینی بغانی 
کی ہتے ملگیری مغل خان قاف بیتی ایا گیتی اسور ۔ بیکو ہے دیو اورے اسور۔ بوکویشش کوری 
دیو انگاہیکو نوبیتانی۔ نوبیتی بی دیہا بی ای کتاب لوڑاکو سار بشار گانی ریتانیےک ی اسپه 
ملگیی ہموش بیتی اسور۔ ریکوہ ے دعاگوریتائے کی ہورو پھیرو موڑا ای کولی چاقو شی ہو 
ژان ہیرا شیر۔ ہو کیھ قسمه کوری پھیرو موڑار یی نیئے موچی انگیتی کی ہو لاہتیکو بیتامی 
پیس جام ہوئے۔ ہش ریکو پیت موچی مشکی انگیتی ہے چاکوؤ پھیرو موژار یی نیئے لاہت 
کوری اوسان دیتی شیلی کوری ہیرا لاکھیکو مغل خان ہوشھ ہائے ۔ ہرچہسے دیو و پرازی انگاہیکو 
بچین۔ دیو انگاہ نو ہوئے۔ ای موچیو مشکی انگیکو ہسے جبالو گانی ہو ڈیکان شاخیکو برونيه 
رو پھیتائے۔ روپھی ریتائۓ کٹ ئ اوفیتے ثان ریٹائ ےک ی ویزین پوری اسیتام ہنون مه کیچھ 
روپھییان ! مسئله کیاغ شیر ریکو ہموش ہموش کومورو بغائے ریکومغل ‏ خان پہلوانوتے 
ریتائے کی اوا تت طو دیتی اسیتام کی ای عورتو سار تو باشیک موکو کیھ وختھ دی مکاری کوئے 
ررے۔ 
بیت ای بیتی راہی ارینی۔ دیو ہوش اریرکی ہموش مسئلہ بیرو ہوئے۔ اوغو دونو گانی بغائے 
بغائے ای ژاغا بغائ ےکی ہتیرا روئے شاپیک ژیباؤ اہی بینیان اف بینیان۔ کیه م عامله رے بشار 
گانیکو ہیا باچھو شادی شیر ریتانی۔ شادیوتے کم بہچی شیر ہے بچین شاپیک پاچۂڑیے دونیان 
ریتانی۔ ہے دیوؤ سخت چھوئی کوری اوشوئے ۔ دیو پھار شوئے بی شوخت اریر۔ ہتے ویشکو میشکو 
شاپیک سف گیتی ہو بوکو غیریتانی۔ہ یس سفان شوخت کوری کيە وت ک ی دربارا توریتائے 
لوڑیتائی کی متے واؤ دی کا کی ہے کیمریو گانی گیتی اسیتائے ہسے پروشٹه کرسیھ نیشی 
اسور۔ باچھا تان باچھائیو ہنیسے ہے واوؤتے حوالا کویان تان ہے کومورو سوم شادی کوریکار 
اچی۔ برونیه تان ہے ڈاقو پوشی اہ ىاری ہے واؤ قوژد کوری یو گیکو مغل خان تان کھونگیرین 
دیتی ہے واوو ماریتائے۔ اچی باچھو ماریتائی. ہے دیوہیتان قڑ اچ کوریک شروغیتائے۔ ہش 
کوری پیتان پڑیک کوری ماری, بہچیران ہے دیو قڑاچ کوری, تھے ہیرار مغل خان تان بوکو گانی 
اچی تان تتو باچھائیه گیتی شئیلی بیتی ہال بیکا پرائے۔ ہیسو ہیت جم ژوتی جم پی ہتے نوغورا 
ہال ہونی, اوا ہاتم۔ 

نغڑیانو بخی دروچ۔ 


شیلوغ-٢:‏ وزیرو ژورو شیلوغ 


شیلوغ دیاک: رحیله کریم مروئے محمد بیگاندور 


وخته مائی وخت بیرائے ای ژاغا سوت نہنگ استانی۔ ہتے شویه باچھائیھ ای باچھو ژور بیرائے 
ہسسے ای دی دوراری بیری نونیساوا بیرائے۔ ای انوسو وز یرو ژور توت سوے اسو ر کی تو انوسو خود دی 
بیری نونیسی۔سران کا مھ پاشینی رے۔ ہنیسے بوتھ کوساؤ بیسی رے تو گانی کوساؤ بی اسوں 
استوران سورو نیشی۔ خور وزیرانان ژورگینی دی گیتی اسونی۔ باچھوژورو پروشٹه کوری التی 
اسونی۔ کوسی بی بی ای ژاغا بیکو بوروشتی بیتان غیچھی گیتی شیر گیکو ہیت بتیرا بینیان کی 
ای ہو لوٹ دواہت ہتیرا شیر۔ پیت ہے دواہتو ہوری اہی بی اسونی۔ ہئے کیه معاملهء ژیری شیر 
البت رے۔ اؤلو گیٹھ اہی بیکو کوس کیھ داراک نو بیتی شیر ۔ اچی وا گیٹ شیرائے ہتیرا اہی 
بیکو دی کوس کیہ داراک نوبیتی شیر۔ کوسی کوسی سوںقگیٹھ اہی اوتی لاڑینیان کی سوت 
نہنگ نیشی اسونی چائے لاچھینیان پینیان, چائے کونیان پینیان۔ ہے کوموران اہی بیکو ہتیت 
را اسونی کی گیور گیورآسمانی پسە مشکاوا زمینه پسھ لیتام۔ ہرونیھ ھتانتے چائے کوری ویز ہتو 
درے یو تارے اسونی , کی اوبریتانی میتان ژیبوسی رے ۔ وزیرو ہتے ژور سخت چالاک بیرائے ء 
ہسے ہوش کوری باچھو ژوروت مرے اسورکی چایو اوشاکے بیڅو دراوے پیے مو را اسور۔ ریکو 
جام رے ہسے ہتے ایوالیوت لو دیکو سف ہش کوری تان موڑی ایغوت لو دیتی اسونی۔ ہرونیه 
چایو یو تاریکو سف تان چایو پھوئی اوشاکے بیڅو درے اسونی۔ 

نہنگ وا چائے وا یو تارے اسونیء بیت ہش کرراؤ اوشاکئیاؤ بیو دراؤ نو بہتی اسونی۔ بیکو ہتیت 
حیران بیتی وا کوری یو تارے اسونی۔ ہیت ہش تان کوری اسونی » وا چائے کوریکووا ہش کوری 
اسونی۔ ہے نہنگان ہش کیھ عقل نوتوری شیر ہمیت کونو بریونی ان رے۔ 

کندوری وخت ہے کوموران ہے دوری نیشی اسونی۔ نیشی وزیرو ژور را اسور کی پسھ ہائی 

اوسنئیکو بچے چھت نیکیا؟ اسپھ سخت گرمی اریں چھتو اوسنیسام۔ ہش ریکو ہیت جام 

چھت شرانھ شیر رے ہیتانتے لو دیتی اچی بشار گانی اسونی کی پسھ کوئی اوشٹوریمی تھے نو 
رے۔ ہے کوموران را سونی کی نو لا اسپھ کوئی اوشٹوریسیان را اسونی۔ بیکو ہیتان ای کانو ژور 
بیرائے ہتو پیتان سوم ویشئے اسونی ہیتانتے وال بوس رے۔ 

باچھو ژورو گوڑو تائیت بیرائے ہتو یی گانی ہتیرا اوندی اسونی۔ ہتے چھته بی اوسنئیکوتے تیاری 
کوری اسونی۔ چنگی اوسنئیسیان رے تان پیٹیکان ہے کانوتے دیتی اسونی وا تان سوم بوخت 
گانی ہے بوختان ہے چھتو پیڅھاؤ اوسنئیکو بہانو کوری اسونی۔ اچی کندوری زمانا اسپه 
اوسنئیتام رے پیٹیکان ہتے کانو سارگانی اسونی۔ پیٹیکان ہتو سارگانی اوشٹوری اسونی۔ 


اوشٹوری استوران سورو نیشی دورو ویشکی دے اسونی۔ 


اوشٹوری گیاوا باچھو ژورو تائیتو روخڅھی گیرو بیرانی۔ دورا گرټی باچھو ژور قہری بیتی اسور وزیرو 
ژوروتین, تو مه گانی بی اسیتاؤ کورار کی انگوسان مه تائیتو مت انگیئے مھ بابا مت قہری ہوئے 
رے اسور۔ ہسے جام تو ہے غم بوس اوا انگوم رے وزیروژور تان موختو شا م انی, لوق زاپ انجی 
بی اسور۔ 

بی ہتے نہنگان دواہتو بی نیشی بال بیتی اسور۔ نیشیکو ہتیت یو نیسی توت مقہری بیتی اسونی 
کی تو کا اسپھ دواہتو بیلو کیام بوسان رے! 

ہے واو (وزیرو ژور) را اسو رکی اوا پسه نان۔ پسه څیق اوشوتامی پسە تت مھ داڑے اسیتائے رے 
اسور۔ ہے لوو برارگینی نو ماناوا بیرانی مگم ہتےکانوژور سفوتے باڑے را اسورکی ہیە لو صحیح 
ہوئے پیھ اسپھ نان ہوئے۔ ریکو ہتیت ہے کانو نہنگ کایوتے رے اسونی کی جام صحیح شیرء وا 
نگھ پیس خور کیاغ کی بیرائے اسپھ تھ ماریسی رے اسونی۔ ہش رے ہتے واوؤ ہالئے اسونی۔ 
پر انوس ہے کانو ژورودورا پیخھی ہتے شاک ادرختو بوغا ک بیرانی۔ ہے انوس ہے کانو ہیتانتے 
راردو بیرائے کی ہنیسے اسپھ نان ہائے مه دی گانی بوغور لا ادرختوء اوا ادرختو نو ژانیم راردو 
بیرائے۔ ریکو جام رے ہتوت ہ ش رے اسونی کی ہیس نوبیتی دورو نقصان کی اریراسپه ادرخه 
تان تھ ماریسی رے ہتوتان سوم گانی بی اسونی۔ ہتے نانو دورا ہالئے تان بی اسونی ادرخ تو۔ بیکو 
ہسے چنگی تان سورو ہتیتانتے نان کوری ہتیت راہی بیکو پونه روپھی قیتانتے پھیری کوراؤ 
قیتان لوڑی اسور دودیری بیکه پت۔ 

ہتیت آنو ٹیکھ پھار غیریکو ہسے دوری گیتی تائیتو گوڑو درے دورو چھوتیو تیل درے ماچس 
دیتی چاکیئے بی اسور۔ ہتدے نہنگادرختو بی جم خوشان بیتی دار څوپی . دوروویریغی نیسی 
لاڑینیان کی دور انگار چوکی شیر۔ ہینك تھ پورنیکھ ہش ہوئے رے ہے کانو دیتی اسونی, دیتی 
ہتوماری اسونی۔ ماری ہتو جنازو بوجیو دیتی انگیتی اسونی۔ 

یو گیتی لاڑینیان کی دور سف چوکی پھوک کیاغ ہتئے بہچی شینی, ہتیتان دیتی ہوغئے اسونی۔ 
بوغئے ہتے لوٹ برار لوٹ صندوق ساؤزئے اسور۔ ساؤزئے ہتے سف برار گینیان ہتے صندوقو 

دیتی گانی بی اسور۔ 

ہتے وزیرو ژور سخت چالاک بیرائے ء ہوش کوراوا بیرائے کی ہتے نہنگ اسپھ اچھ گونی رے۔ بیکو 
تھے تان ملگیریانتے را اسور کی پسھ سف ہموش انوسو قون کوری لاکور ۔ قون کوری لوٹ 
ٹھاشٹین کوری لاکھور را اسور۔ ہتے نہنگ ہموش ہموش طریقه کوری برارگینیان صندوقو 
دیی گانی گوئے رے اسور۔ بیکو وزیرو ژورو ہتے ملگیری کوموران جام رے سف ٹیپ قون کوری 
تیار کوری اسونی۔ کو ریکو ہرونیھ متےنہنگ اڑغانی بیتی گیتی اسور۔ گیتی تان صندوقو ہتے 
شانه لاکھی اسور۔ مت شاپیک انگیور اوا غریب مسافر رے ہوئی دیتی اسور۔ ہے وزیرانان 
اژیلانتے را اسور کی پسە ہے بکسو لوڑی تانتے اشناری گانو اوا شاپیک ژیبیکا دوم را اسور۔ ریکو 


جام رے ہتیت پڑیک پھوروڑی قونان انگیتی ٹیپ کوری ہے صندوقو اندرینو درے پیلو دیتی 
قیرا لاکھی اسونی۔ بیکو ہے نہنگ یو نیسی کومورانان سار بشار کوری اسور ہے اشناریان 
لوڑیتامیٰ رے! ریکو ہت لوڑیتام دی دی گانی الوس ریکو ہسے جم خوشان بیتی ہیتان جم 
پرانی البت رے صندوقو بارے بی اسور۔ 

اف سينو ٹیکه گیتی تیتان جم پەرسظمی| رے بشار کوری اسور۔ ریکو ہیت پھیک بیتی اسو نی۔ 
پھیک بیکو وا بشار کوری اسور ہیتان جم پھریتامیا ریکو پھیک بیکوتو قہر گیتی صندوقو ہیتان 
سوم کوری سینو نسو کوری پہتاوے اسور۔ پہتاوے لاڑیران کی ہتو پھوروڑی قون شینی۔ 

ہیرا دی ناکام بیتی برارگینیان سار دی ویرد بیتی ہیس بومو موڑین پھوشی ہیتان ماریکو منصوبه 
ساوزئے اسور۔ 

وزیرو ژور ہے خیاله اسیتائے کی کیا نو کیھ بدمعاشی ہیس کوئے رے۔ وزیرو ژور تان ہے 
ملگریانتے را اسور کی پسە وا قون کوری تیاریه ہال بور۔ ہسے زمینو موڑین پھاشی اسپه دورو 

موڑا یی نیسررا اسور۔ شک وزیرانان اژیلی ہو لوو نو پیتی اسونی ہیس ہش نوکوئے رے۔ ہیس 
ہتیتانتے را اسورکی پسه تیار تان ہال ہوں ہیس ہاش کوئے را اسور۔ وز یرو ژور را اسور کی پیس 
زمینو موڑین کی پھاشیتائے پیسە ہش ہوش کورور کی گان نیسر شوخولیپی باشیر را اسور۔ 

بیکو پانیه تان بوشی شیر بوشیکو ہیت ہوش کوری سف دور بیتی بال بیتی اسونی ۔ شوخولیپی 
بوشی شیر۔ ہیت تیار نیشیی اسیکھ ہرونیھ تان ختانو موڑا بخ نیسی شیر بخ نیسیکو تھے بیت 
قوزن ہو درے اسونی ۔ قونان پھیوڑیان تو دریکو ہسے ہے اندرینو پولوئے کروچ بیتی ہو ہمتی 
اسور۔ 

پیه چقه وزیروژور تان ہوشیاریو سورا تان دشمانان ماری ارامھ تان ملگیریان گانی تانتے خوشان 
زند گی کوری اسور۔ 


شیلوغ-۳: تروئے|شکاری برارگینیان شیلوغ 
شیلوغ دیاک: سیف الصمد, تورکھو ورکوپ 


وخته مائی وخت بیرائے ای ژاغا تروئے برار گینی استانی۔ بیکو ہے تروئے برارگینی ای بیتی 
اشکاروتین بوغاوا بیرانی۔ ای انوسو ہتیت اشکارار اچی گونیان کی دوری شاپیک تیار کوری لاکھی 
شیر۔ ہتیت حیران پوشی اسونی ک ی ہیه شاپیک کورار ہائے رے۔ ہتوژوتی چھوچھی بیکو اچی 
اشکاروتین بی اسونی بی اچی گونیان کی وا شاپیک تیار کوری شیر ای انوسو پیت تان موڑی 
مشورہ کوری ہیھ شاپیکو کا اسپتے تیار کوری لاکھویان ہوپتہ کوسی رے ہتے لوٹ برار را اسور 
کی اوا ہنون دورا ہال ہوم۔ رے ہسے دوری ژیلو پوردی ناخو کھوشت بیتی نیشی ہال بیتی اسور۔ 
ہسے انتظار کوری کوری ہو اوریئے اسور ۔ اور یئے ١ہی‏ روپھی لاڑیران کی شاپیک بتیرا تیار 
کوری لاکھی شیر۔ مونیھ ہتے اشکاروتین بوغدو برار گینی دی گیتی اسونی۔ گیتی ہے لوٹ برارو 
سارشاپیکان کا الائے رے بشار گانیکو کیھ پته کی اوا اورئیرو بیریتام را اسور۔ 

چھوچھی بیکو ہتے موژار موڑی برار رے اسو رکی اے برار تو نوبیتاؤ چھوچھی اوا تان دورا ہال بوم۔ 
رے ہیس دورا ہال بیتی ہے جو برارگینیان اشکاروت مو یشے اسور۔ ہیس دی ژیلو موڑو کھوشت 
بیتی ہال بیتی غیچ کوری کوری ہورو دی اورارو گیتی ہو اوریئے اسور۔ انگاہ بیتی ا ہی روپھویان 
کی شاپیک ہش چقه تان تیار کوری لاکھی شینی۔ پرونیھ متدے برار گینی دی گیتی اسونی۔ گیتی 
بشار کوری اسونی کی شاپیک کا اریر۔ ریکو را اسور کی اے برار پته زیکی اوا دی ویزینو براروغون 
اوریرو بیریتام۔ 

چھوچھی بیکو غیرو برار دورا ہال بیتی اسور۔ ہال بیتی ژیلو موڑا بخ کوری ہتے بخین لوڑاؤ استائے۔ 
ہتے کوماڑی چومور پھارنیسی شیرائے۔ ہ٥‏ رونيه ای کومورو گیتی ہتے چومورا نیشی اسوں نیشی 
اچی ہتیغار لش بیتی یو خومی ہتیتان‌تے شاپیک تیاریکو موڑی ہے ذاق ڈُپ تو دوسی اسور۔ 
دوسی ہو سار بشار کوری اسور کی تو کیاغ کیه اشناری ؟ ریکواوا پستے شاپیک کومان پس تے 
خدمت کوراک کا زیکی را اسور۔ ریکو ہے ڈاق را اسورک ی تو اسپه دوری پال بوسا اسپه اسپڅار 
بیتی؟ ریکو ہے کومورو دی ہوم را اسور۔ بیکو ہانیھ ہتے برارگینی دی گیتی اسونی۔ گیتی ہیت 
ہورو تانتے اسپڅارکوری ہالئے اسونی۔ 

ہے برارگینیان ای کھوٹو کوؤر دی استائے۔ ہے اسپڅار تان برارگینیانتے را اسور کی پسهھ 
اشکاروت بوغور » اوا دوری اسوم شاپیک کوراؤ پستے لا کوم۔ ریکو ےا رار گینی را امونی کت ی 
اے کائے اسپھ دوری ای ہے انگار مو بوغار, انگارو دوپهۂشتقان لاکے۔ ریکو ہے کائے جام رے 


اسور۔ 


ای انوسو ہے برارگینی تان ہے کایوتے شاوائے گانی انگیتی اسونی۔ ہیس استانھ کوماڑو شویا گٹو 
گوچی نیشی ہے شاوایان او اؤ استائے۔ ہے موڑی شومیاتوتے ہو شاوائے ہو ہوستار اوشوپھی یو 
اولین ہنی شینی۔ اولین بیتی گیتی انگارو دیتی شینی۔ ہیس پھیروڑیان پهاریی کوری مشکاوا 
ہتے انگار بی شیر۔ بیکو ہے کومورو ہے دورو شوی ای خور دوری انگار مشکی بی اسور۔ ہ یں ای 
گورو دور بیرائے۔ بیکو گورو ہتے دوری گورو ای پوشی دی استائے۔ ہتئے بی ہتے پوشیو پوشی ہے 
کومورو خوشان بیتی اسور۔ ہوسار انگار ویچھی انگیتی اسور ‏ ۔ ہموغار اچی ہ ائی پوشیو سوم 
مشقولگیوت گوم رے خوشان بیتی اسور۔ 

ای انوس ہے کوموروپوشیو پوشیکو بچین گورو دوری بی اسو رکی پوشیو سوم گمبوری شونی ۔ بیکو 
ہے کومورو را اسور کی ہے گمبوریان مت دیت کی اوا ہیتان تان برارگینیانتے لاکھوم۔ ریکو ہے 
پوشی را اسورکی نو اف ہو باغ شیر ہتو بی انگ ینا تان برارگینیانتے را اسور۔ ریکو ای انوس ہے 
برارگینی اشکاروت بیکو ہے اسپٹار بی اسور گمبوری غوپاؤ۔ ہے باغ دی بیرائے ہے پوشیو ہے 
خاغوم گور واؤو۔ خائے تھے ہیس ہے باغو بیکوہ ورو پونگو گورو اسکوؤ دیتی شیر۔ دیتی ہیرا بہچی 
اسور۔ پرونیھ ہتے گور واؤ گیتی ہو بیرموغ وگوغتو نئے پیڅھی اسور۔ پیڅھیکو تھے تروئے بسھ ہے 
برارگینی اشکارار گیتی اسونی۔ گیتی اسونی ک ی اسپڅار نیکی۔ وا ہش کی ہتے کوؤر دی نو 
استائے, کو جوغدو بیرائے۔ 

کندوری زمانھ اچھ باچھو گجور تان پایان گانی ہے ژاغین یی نیسی اسور کی ای شئیلی کومورو 
ہتیرا کانو گڑوخھ دیتی پیڅھی شیر ہو شیلی کومورو ۔ بیکو ہیرا گیتی تو یو خامئے ہیھ بہتی اسور نو 
ہمو پونگو گورو اسکوؤ دیتی شیر ہہم وک ی نین ہوئے ہیه تازہ ہوئے ر | اسور۔ ہش رے ہے گوجور 
ہتو باچھو دورا التی ہتو پونگو گورو اسکوؤ نی زیکو ہسے تازہ بیتی اسور ۔ تازہ بیکو باچھا ہتو سوم 
شادی کوری اسور۔ 

یی دورا تو برارگینی تویادا استانی, مگم کوسار بشار گانیکو نو باؤ اسیتانی۔ 

ہے باچھو ٹیپ کور استانی۔ ہے کومورو ہیتاتھے شاپیک دراو استائے۔ ہر انوس ہیتانتے شاپیک 
دریکو ہیت ژوتی بوغاوا تان سوم ایگان دانان گاناؤ بوغاؤ استانی۔ باچھو ہے کور ہال خور ژاغه باؤ 
استانی۔ ای انوس ہے کومورو بشارگانی اسور کی پسھ ہیٰ ژوتی اہتی بیتی ہے ایگان دانان کوںؾ: 
الومیان؟ ریکو ہے کوؤر ہوتے را اسونی کی اسپھ ای ملگیری کھوٹو ‏ اسپه ہمی پھولوکان بتوتین 
الوسیان۔ ریکو ہے کومورو ہوش کوری اسور کی ہیس مھ ہتے برارگینیان ہتے کوور ہوئے رے۔ 

بیکو ہے کومورو ہے کوؤرانتے را اسو رکی چھوچی گیاوا ہتو دی تان سوم گانی انگیور۔ 

چھوچھی بیکو ہرونیه ہتے کھوٹو کوؤرو دی دی تان سوم گانی انگیتی اسونی۔ ہے کومورو تان ہے 
کوؤرو ہوش کوری تان لوو ہے کوؤروتین دیتی برارگینیانتے چیچھئے اسور۔ چیچھئے کی وا ای 
انوسو قیتانتے گمبوری غوپیکو بچے باغو بیکو مھ سوم پیھ واقعه ہوئے رے ۔ لوان پورا ہوتین 


دیتی ہوتے را اسو رکی تو کھوشتیۂن؛ مہ برارگینیان گانی شامه ہیا گیے۔ اچی چھویو اسپھ ای 
بیتی اوشٹوری بیسی را اسور۔ رے ہے منصوبو کوری باچھو دربارا کوستے پته تان بیکو نولاکی 
اوت 

ہے کوؤر بی ہتے لوان ہے کومورو برارگینیانتے دیکو ہتیت ہو خوشان ہونی۔ بیکو ہے کومورو 
پیتانتے چیچھئے اسیتائے کی پسە چھویو لاوارو نسه گیور اوا دی ہیرا گوم تھے ای بیتی بیسی 
رے۔ ہو ہے برارگینی ہے دورا گیکو ہیتان ہے کومورو کھوشتیئن بسئےاسور۔ چھویو بیت 
کھوشت بیتی ہے لاوارو نسھ بیکو تھے ہیس دی ہے لاوارو نسە بی ای بیتی اوشٹوری اسونی۔ ای 
بیتی اوشٹوری بی تان دورا بی اسونی۔ تان دورا بی ہتیسو خوشان بیتی ہتئے ہال بیتی اسونی۔ 


شیلوغ-٣:‏ ظالم تتو اوچےتروئے ژیژاوان شیلوغ 
شیلوغ دیاک: محمد ناصح الدین ورکوپ 


وخته مائی وخت بیرائے موشو تروئے ژیڑاو اسیتانی۔ ہتے ژیژاوان سورا ہو سختی باو اسیتائے۔ 
خاص کوری ہتے څیق ڑاوو سورا بو ظلم | باو اسیتائے۔ ہتیت انوسی ادرختو داروتے بوغاو استانی۔ 
بیکو ہتے لوٹ ڑا ژاوتین سنابچی ٹیکی حصه بیرائے, جام لوٹ شیمینی تو بیرائے جام اورینی دی تو 
بیرائے۔ ہتیغار څیق ژاؤتین میسو دیتی ٹیکی بیرائے شیمینی دی تو کمزور رو بیرائے, اورینی دی 
تو گزارہ و د و ساق و تح شیمینی بیرائے وا نھ تو 
صحیح اورینی بیرائے۔ پیت روزانھ داروتین بوغاؤ استانی۔ ای انوسو ادرخه دار کوراوا ہتے لوٹ برار 
را سور کی پسھ ہنیسے ہیا سوروم کی لیتامی کوستے دومی را اسور۔ 
ایوالی را اسور کی اوا تتوت دوم۔ ریکو ہتے لوٹ برار رے اسور کی اوا دی تتوت دوم ہسے اسپھ 
جام خیالو لاکھویان۔ بیکو ہہسے څیق برار را اسور کی اوا کی لیتام نه تتوت دوم نه نانوت دوم 
کھیو بچین دومان, بیت مه سورا ظلم کونیان نه مت شاپیک دونیان نه صحیح اورینی مت 
دونیان, نه مت صحیح شیمینی دونیان۔ اوا درون بارئے اف بیکو دی مه سوم جنجال کونیان, 
کیاوت کم درون الاو رے, کیاوت شوم درون الاو رے څیق الاو رے۔ اوا کھیوت دومان۔ ریکو 
ہتے جو برار گینی ہتو دیتی تو ڈیکو چھینی اسونی۔ چھینی بتو ہتیرا پیخھی بی اسونی۔ 
ہے برار گینی دورا گیکو نان تت بشار کوری اسونی کی اے اژیلیان تان ہتے برارو کوئی اویتامی؟ 
ریکو پیت رے اسونی کی اے تت ہسے تتے کیھ ریکو اسپه بتو دیتی ڈیکو چھینی اہی ادرخه 
پیڅھی ہاتام را اسونی۔ ہتے تات دی رے اسور کی ہتوجام اریتامی ہتو ماری گئیلیک اوشوئے۔ 
لش بیتی ہتے ذاق اہی روپھی اسور۔ اہی روپھی تان چھیردو ڈیکو راکھیشی بی اسور۔ بی بی ای 
کانو واؤ ہے شویا اسیتائے بی ہتو دورا بی اسور۔ ہتے واو ہو پائے استانی۔ ہیس کانو واوو پایان موڑی 
شالی بی ہال بیتی اسور۔ 
شاپیکو وخت بیکو ہیس ای شالار ای شالی ہتیغار پھوہپی, ہتیغار دوری گیتی ہے واؤو شوشپو 
ژیباؤ استائے۔ ہتے واؤ ای مسوتین شوشپ کوری لا کھاوا بیرائے۔ ہے واؤ شوشپو یی گانیکو ہے 
ڈاق ہو کھوڑیو ویشکیار گیتی ژیباک بیرائے۔ بیکو ہے مسی ہے شوشپ مسوتے بیکو ژاغا 
جوش پونج بسوتین بیتی شیر۔ بیکو ہے گور واو ہی ای موشو نسه بی لو دیتی اسور پروشٹی اوا 
شوشپ کوریکوای مسوتے باو اوشوئے, ہنیسے جوش پونج بسھ ختم ہوئے۔ پيه کیه مسئله پیھ 
کیھ چال؟ ریکو ہہسے موش را اسور کی تھ کھوڑی ویشکی ہے کانو غیچھو ویشکی گیتی کا تھ 
شوشپو ژیبویان۔ توہش طریقه کو کی تو تان ہے کانو غیچھو ویشکی مہچ زیاد درے لاکے۔ 
ہے موش ژبیاوا مہچ تو پالئے کی ٹھُخ پرائے تھے ڈپ تو دوسے۔ بیکو ہے کانو ہش کوری اسور۔ 


شاپیکو وخته تان کانو غیچو ویشکی مہچ زیاد درئے شاپیکوتین نیشی اسور۔ ہر انوسو غون ہے ذق 
ہیرا گیتی ژیبیکوتے شروغیکو مہچ تو پالئے شیر أف ژان ریکو ہے کانو پھار خشپ کوری ڈپ تو 
دوسی اسور۔ دوسی دی ته کوستے لاکوم اواء ته ماریمان تو مه جوش پونج بسو شاپیکان ژوتی 
اسوس۔ ریکو ہے ذاق توتین را اسور کی مه مو مارے اوا ته ژاؤ بیتی ته دوری بال بوم ته مالان 
راچھیم۔ تو دوری ہال بوس۔ اوا مالان روچھی انگوم۔ دوری اوا اوچے تو ای بیتی شئیلی بیتی ہال 
بوسی۔ ریکو واو پیھ لوو مانی اسور ہے ڈاقو ہالئے اسور۔ 

ہیرا ہیە واوو ای مخالف گور واو اوچے گور بپ استانی۔ ہیتان ای ژور دی اسیتائے۔ پیت ہوسار 
دودیری ہال باواسیتانی۔ 

ای انوسو ہے واو تان ہے ژاؤو پھار کوری ہیتان ہے دورو ہو پاشئے ریتائے کی ہیتان دوری مو 
بوغے۔ ہے رویان سوم مه مخالفت شیر۔ کیاوت دی ہے دوری مو ہو ریتائے۔ 

ہے ڈاق انوسی پایان روچھی انگوئے. ہو ہے نان واؤ شاپیک کوری ہوت دوئے۔ بیت ہو شئیلی 
زند گی تیرئیاؤؤ اوشونی۔ ای انوس ہے ڈاق مالان روچھاوا تان ژانه ریتائے کی اوا چت ہے دوری 
نیسی لوڑی گوم کی ہے واو اوچے بپ کو مھ ہيه نانو سوم جنجال کونیان رے بغائے۔ ہتئے بغائے 
کی بپ کیشاؤ استائے۔ بیکو ہے ڈق ہوتین ریتائے کی بابا مت لاکیکی اوا تتین کیشیم اوا دی 
تھ ڑاو وا ریتائے۔ ہے واو اوچے باپ ہو ہوشکوراؤ اوشونی پیھ اسپھ مخالف ہتے واؤ ژاؤ رے۔ بیکو 
ہوتے ریتائے کی جم ہو تو کیشیکھ دیت اوا دورتو بی اوغ انگوم رے, باپ راہی کوری بیکو ہے 
ڈاق ای گوچھین دے گیتی کوماڑا گیتی ہو لوانتے کار کوریکا پرائے۔ 

بیکو ہے بپ دوری اوتی تان ہتے واؤوتے ریتائے کی اوا ہے ڈاقو چایوتین ہی ویشئیم, تو ہیو لوٹ 
چیدینو لاکھی تیلو ہتو ٹیپ کوری اوخارو کوماڑتو دیت۔ ہے ٹھونھ کھونگیر اوندی شیر۔ اوا 

کیاوت کی ہو چایوتے یی ویشیتام تو ہو دارانتے استانتو ویشا۔ کیاوت کی ہیس أُخارتونیسی 
استانتو بیکوت اہی بغائے تو ہو کھونگیرین دیتی یو غیراوے۔ ہیس یو غیری ہيه تیلو دیتی جم 
پاچور۔ تھے ای بیتی ژیبوسی ریتائے۔ ہش ریکو ہے واو جام ریتائے۔ بیکو دی ہے بپ دورار یو 
نیسکار پروشٹی ہے ڈاق دے استانار یو خومی گیتی ریشوان گانی کیشیک شروغیتائے۔ بیکو 
بپ بتیرا گیتی پھوک نیشی کیش گانی ہے ڈاقوتے ریتائے کی بوغے کی اے مھ ژاؤ اہی بی 
چایو گانی انگیے, چائے پیسی ریتائے۔ 

بیکو ہتے ڈاق اہی بیکو ہتے واو ہتے چالو کوریکو بچین ہوتے ریتائے کی اے ژاو تواستانتو نیسی 
مت دار یو پیجھے کی ریتائے۔ اوا چائے شاپیک کوم تو گانی بی بپو گانی پیے ریتائے۔ ریکو ہتے 
ڈاق توتین ریتائے کی اے واو اوا ہئے نیسیکو نو ہوم نست تو ہے موڑا بی مه پاشاوے کیچھ 
بیتی اہی نیسینی۔ تھے اوا اہی نیسی داران تتے تارئیم ریتائے۔ ریکو ہتے واؤ جام رے بی ہے 
اُخارو موڑا بیکو ہے ڈاق ٹھونھ کھونگیرو پی گانی تو دیتی موڑی چھینی یو پیڅھیتائے۔ 


پیڅھیکو ہے گور واؤ یو غیری تیلو دیتی جام ورینجییتائے۔ بیکو ہنیسے ہے ڈاق کھونگیرو 
ہوسته گانی دواہتو اچتو ہال ہوئے۔ ہتے بپ ہو مدا اچھ لوڑاؤ ہائے۔ دوری گیتی لاڑیران کی تو بوک 
تیلو ورینجوران, ہتے ڈاقو دارک و سراک نیکی۔ بپ سخت قہری بیتی یو نیسیتائے, اوا ہنیسے تو 
کوستے لاکوم, تو ماریم تو زندہ نو لاکوم رے۔ دروازو بیلھ گیکو ہتے ڈاق کھونگیرو گانی سیدھا تو 
پرائے۔ دیکو ہسے دی تئے خومیتائے, خومیکو تو تھیپی ماری التی ہتو دی تیلو موڑو پیخھی 
پاچیتائے۔ پاچئے ہے ڈاق گیتی تان ہتے واؤتے ریتائے کی اے واو ہنیسے تھ دُشمانانان ختم 
کوری ہاتام۔ دی گیے ہتیتان تتے پاچیئے اسوم ژیبے ریتائے۔ 

واؤٴڑش بی بتیرا توری ہتیتان چھور لوسیتائے۔ ہیتان دُشمانان دی ختم ہونی, مال دی شاله ٹیپ 
ہونی۔ ہیغار اچی ہے واو اوچے ہوژاو تان دوری شیلی بیتی ہال بیکا پرانی۔ 


شیلوغ۵: کیمیریو ای پھولوک ژاوؤ شیلوغ 
شیلوغ دیاک: عمرالدین, تورکھو ورکوپ 


وخته مائی وخته ای کیمیری بیرائے ای تو موش وا ای تو ژاؤ بیرائے ۔ ای انوسو ہتے موش بہتی 
اسور۔ ہتے موش بیریکو نان ژاوؤتے رے اسورک ی ہو دوکانھ بی گرینج انگیئے رے شور رو پیه 
قوںین دیتی ویشیئے اسور۔ ہسے دوکانو پونین بوغاؤا پوشی بیزیماک یی نیسی اسور۔ پوشی 
بیزیمیمان پوشی بیزیمیمان ریکو کندریه رے ہتے ڈاق بشار گانیکو شور روپیھ ریکو ہتے شور 
روپیو توت دیتی گانی گیتی اسور۔ گانی دورا انگیکو ہتے نان رے اسورک ی اوا تتے رے اسیتام 
کی گرینج گانی انگیئے رے ہمو کھیوت الاؤ ریکواے نان اوا کوئےک ی بعاتام پیه ته مشقول 
کوئے۔ ریکو نان جام رے اسور۔ چھوچھی بیکو وا قوتین شور روپیه دیتی را اسورک ی دوکانه بی 
گرینج انگیئے۔ ریکو جام رے ہی اسور۔ 

گرینج گاناوؤ پونین ہوغاؤا مین | بیزیماک یی نیسی اسور۔ مینا بیزیمیمان کانو گانیمینا ریکو 
کندوریه رے ڈاق بشار گانیکو شور روپیه ریکو پیس مین١‏ نوژاناک بیرائے گانی انگیتی اسور۔ دورا 
انگیکو نان توتین قہری بیتی اسور دوش پوشی ژیری الا ہنون وا کیاغ الاؤ اوا ته گرینجگ ً اناو 
ویشیئے اسریقام ریکو اے نان اوا کوئی ک ی بعاتام ہیه تات چوڑیررا اسور۔ ریکو نان جام رے 
اسور۔ چھوچھی بیکو وا نان تان ہے ژاوتین شور روپیھ دیتی ہو بازارا بی گرینج انکیٹۓے ریکوجام 
رے پونھ بی لاڑیران کی روئے کانو نەنگو دونیان۔ ہتے شور رو پیو پونج گان کوری ہتے رویانتے 
بوڑی کانو نہانگوآزاد کوری اسور۔ ہتے کانو زوانگو آزاد کوریکو ہتے کانو نھ نگ رے اسو رکی تو مه 
سوم بیتی گیئے اوا تھ گانی تان نوغورا التی ہتیئے کی لاکیتام تو ای ورانگو وا ای زیرخانو گانے وا 
خور کھیو موگانے را اسور۔ 

زیرخانو اوچے ورانگو کیگازیتاو ءزیرخانو کیھ و ت کی بوختو کھاشیتاؤ ہسے نوغور غیرور ورانگ تھ 
گانی اولیررا اسور۔ جام رے ہے ڈاق ہو سوم بیتی ہتئے بی اسور ۔بیکو کانو نہنگ ہتو 
نوغورتوپیڅھی کو ای ورانگو گانی اسور وا ای زیرخانی ورانگھ نیشی ورانگیئے ورانگ مه گانی 
اواویکی ریکو اولی اسور۔ہتے ورانگ توگانی اولی زیرخانو تان سوم گانی ای باچھو دورو سورین 
گیکو باچھو ژور تخته کیاغ سو اؤ بیرائے, ورانگیئے ورانگ مھ گانی اف ہے تخته الوس ک ی ریکو 
بی ہتے تخته خومیشیر۔ تختھ خومیکو ہے ڈاق باچھو ژورو دی گانی تان سوم گانی گیتی اسور۔ 
ہتو گانی گیتی اولوئیچھوئے بیکو ای بیابانه انگیتی اسور۔ 

بیابانھ گیتی زیرخانو کھاشیکو ہسے سورمین نوغور غیری شیر۔ سورمین نوغور غیریکو ہے ڈاق 
ہے کومورو سوم شادی کوری ہتیئے ہال بیتی اسو نی۔ کندوری مودا پھارشوخڅیشیر۔ ہتے ذاق 
اشکاروت بوغاؤ اسیتائے۔ ہہیا بی ہیت ای مینا ای پوشی دی ہالے اسیتانی۔ کومورو مینو اوچے 


پوشیو گانی ہستتتے بال باو اسیتائے۔ ای انوسو ہتے ڈاق ہے کوموروتین را اسو رکی تو دورار بیری 
کوئی دی کیپیسان ہو ای ہے شوغورو موبو ہو کی اغ اسرونی ہو شوم ہو افت تار ور تھ سوم را اسور۔ 
ریکو جام رے اسور۔ ای انوسو ہتے کومورو ہو بیکو کیھ معامله بویان لاڑیم زاپان دی نیگیم رے 
ہے شوغورو بی اسور۔ ہتوزا پ نیگاوا ہتے شوغورو بی تان زارین کاوٹرو اوغو کوری اسور۔ کاوشو 
تونجئے ہتے کومورو دوروت گیتی اسور۔ دورا گیتی بوغمگین ‏ نیشی اسیتائے۔ہتے ڈاق گیتی 
کیانی ہو ریکو ہسے را اسو رکی شوغورو بیکو مھ کاوش اوغو بغائے۔ بیکو ہتے ڈاق رے اسورکی 
ہش اوا تتین شور انگوم ہو کیاغ کوسان رے اسور۔ ریکو ہتے کومورو را اسور کی نولا ہو جم کاوش 
اوشوئے را اسور۔ 

کاوش اوغو بی ای دودیری ژاغه بی شیرہہتیرا ای باچھو وزیر خورا پیشاؤ اسیتائے ہسے ہتے 
کاوشو پی نیئے اسور۔ 

ہتویی نے التی باچھوت دیکو, باچھا ہتو لوڑی را اسو رکی کاکی ہیھ کاوٹرو مالکومتین الائے اوا 
ہتوتین تان باچھائیو نصفو دوم۔ ریکو کادی تیار نو بیتی اسونی۔ آخرا ہے ژاغه ای جالی جالکوش 
واؤ اسیتائے ہسے رے اسور کی اوا انگوم۔ 

ہتے واؤ رے اسور کی جوش چاپوتی مت دیوں‌جوش بوریئے توش غانه شوشپان سوم متے دیور اوا 
کاوشو مشکی انگوم ریکو جام رے تو اختیئے اسو نی بیکو اختی بیتی بی اسور۔ ہے واو اولووکک 
چاخور بیرائے ہتے ٹیکو نیشی بی بی ہتے باچ ھو ہتے شوغورا کورا کی ہتے کومورو تان کاوشو اوغو 
کوری اسیتائے ہتیرا توری اسور۔ ہتیرا بی چاخروہتیرا لاکھی ایھ بی ہتے نوغورو دواہتو دراغلی اسور 
۔ دراغلی مہ ایھ لاکور ریکو نو مھ ایھ لاکور ریکونو توایھ نولاکی اسونی ۔ ہتے کومورو تو ایھ نو 
لاکاؤ بیرائے, ته ايھ نولاکوسی ریکو مه ایھ لاکور اوا پیسه پیالان نیگیم پیسه کورمان کوم ریکو 
دی تو ایھ۔ نولاکی اسور۔ 

آخرا موش بوکیتین اشقالی کوری توپی لاکیئے اسور۔ہے واؤؤ ہے دوری ہال بیتی پیالان نیگاؤ 
اسیتائے کورمان کوراؤ اسیتائے۔ ہے نوغورا ہے ڈاق اوچے کومورو (موش اوچے بوک) ای بیتی 
ہال باؤ بیرانی۔ بیکو ہتے ای انوس ہے ڈاق اشکاروت بیکو ہے واو ہے کوموروتین را اسور کی 
توہائی ہال بیتی بوربوسانگیئے ک وسی گوسی رے چاخرو ٹیکو نیش ئے تو گانی بی اسور۔ واو تو 
چاخرو ٹیکو نیشے ہتے چاخروتین اولووے ریکو اولی اسور۔ اولی بی چاخورو واو کورار کیانگیتی 
اسیتائے ہتیرا یو خومی شیر ۔ یوخومیکو باچھا ڈنیین ای بیتی اسور۔ واو ہے کوموروت لونودیتی 
اسورہیه باچھو محل رے۔ ہے نوغورا بی ہے کومورو ہوش کوری لودیکو پیڅھی اسور۔باچھا مه 

سوم خطبه بوس ریکو ہتیرا ای خورمو کوٹھوکو ہوئی را اسور کی پیه کی لوٹ بیتی لاو اریراوا باچھو 
سوم خطبہ ہوم ہتے وختہ لو دوم را اسور ۔ 


ہرونیه ای انوس ہتے خورمو کان لاوا پوری شیر۔ بیکو ہے کومورو وا دی لو نوتان دیتی اسور ۔بیکو 
باچھا رے اسور کی کاکی ہمو چاکے لودیتائے اوا تان باچھائیو ہتوسوم باژیم رے اسور۔ ہو روئے 
گیتی ہوچاکے لودیکو نوبیتی اسونی۔آخرا ای وا گیتی را اسور کی اوا ہمو چاکے لودیئیم۔ گیتی 
نیشی گیلیٹیه کوری چھیر پھیرو لاکھی اسور۔ 

ہتے کومورو دی بتو نیشی رو بیرائے۔ ہتے کومورو چت اہی لاڑیران کی کوماڑا مین گیتی اسونی۔ 
کوماڑا مینو پوشی اسور وا مینا دی ہتے کومورو پوشیرو بیرائے۔ ہے موڑی چھیر نیشی گیکو واؤ 
رے اسو رکیاے مھ ژور چھیر نیشی ہائے ریکو ہائے واو مه مینو لوکی کوماڑا ہائے چھیر نیشی 
گیکو کیام ہوئے رے اسور۔ 

لوو کارکوری باچھا دی ہتو سوم ہو خوشان بیتی اسور۔ خوشان بیتی نوغ زاپ انجی ہن یسے باچھا 
خطبه بیکو تیاریان کوری اسور۔ بیکو ہے کومورو اشارو سورا ہتے مینوت رے اسور کی تو پوشیو 
گانی ہو دورا ہموش ختانی ورانگ شیر ہت وک ی یو نے الاؤاسپھ گانی ہسے کی اولیتائے ہبتیئے 
نیشی بیسی را اسور ۔ورانگو کی الاو ہیا گیتی چوڑے اوا ہوش کوم رے اسور۔ مین ہتے رویان 
لوڑی اسور پوشی ایھ۔ بی بتو یو نیئے اسور۔ مینا کوماڑا گیتی چوڑیکو ہے کومورو ہوش کوری 
اسورکی ورانگو گانی الانی رے۔ 


اوا بیری بی چت ہوم رے اف نیسی پوشیو تان شیکھ لاکی مینوتان گوچھھ لاکی اولی بی اسور۔ 
بی ایھ ہتے نوغورا بیران کی تو ہتے موش بلکل جالی جال کھوش زارو بیتی اسور۔ریگش پونگو 
دیتی شیر دوغور ہومو چوکی شینی بیکو ہتو دوغوران چھینی ہتو کپا لو بیرینی ریگیشو ساؤزیئے 
اسور۔ بیکو ہتے ذاق اچی جوان بیتی اسور۔بتیت خوشان بیتی تان دوری اسیتانی اوا تان دوروتین یو 
باتام۔ 


شیلوغ :٦‏ تروئے برارگینیاچیلوغ 
شیلوغ دیاک: مختاراحمد سنگین, بونی ڈوک 


وخضت‌ما ئی وخته ای شہرہ ای موش ہال باو ١‏ بیرائے۔ ہے موشو تروئے ژیڑاؤ بیرانی › وا ژور گینی نو 
استانی۔ ہو دُوری چھور ی امبو شیرانی۔کندوری وخت پھار شوخڅی شیر ۰ خبر بیکو ہے موش 
حقوتطوری اسور۔ حقوت تور یکو ہو قبرو ساؤزے ہو میتو غسل دیتی رویان بڑاڅے ہو کھاڑے 
اسونی۔ ہو کھاڑے گیاوا ہے موشو موژغیشٹی ڑا و اندرینی ای لو گیتی شیر۔ 

خائے را اسو رکی اسپه تروئے برارگینی > دوری چھور ئ مبو شینی ہیتان کی بوژیتام ای څیرو بشو 
ہوئے, وا ای لوٹھوروتے تارور ۔ متے کیاغ تاروران !رے ہو اندرینی لالچ پیدا بیتی دورا گیتی ای 
یمبوؤ کھوشتے اسور۔ 

ہے موڑی خفاگی پوروزی چھور بس پھار بی شیر۔ ہے بپو خدائیان دی کوری اسونی۔ خدائی 
کوریکار پویا ہے لوٹھورو ژاو تان ہتے بیروان اویژان مشکی را اسورکی اے برار گینیان اسپه تتو 
دولت کیاغ کی شینی , ہنیسے سف برارگینی ایغو نسه اسیک ہ لوٹھوروان ای بیتی اسپه موژی 
بوژور۔ اچھ ہش ہوئ ےک ی برارگینیان تان موڑی دوربشی ہوئے جنجال ہوئے۔ ہے جنجال پید 
بیکار پروشٹی تتو جائدادو اسپتے تقسیم کی اریتامی جم ہوئے۔ 

اویژہ اوچے لوٹھوروان گیتی نشیکار اچی ہے لوٹھورو برار دوروت بی اسور ہے ی امبوان انگیکو 
بچین۔ گونجی بی کوئی کی ہتے طمبو لاکھی اوشونی یو نیزی لوڑی اسو رکی ہتے تروئے ىمبو شینی, 
ای مہو نکی , تونج۔ 

ہتے لوٹ برار یو کمرو گیتی برارگینیانتے را اسو ر کی اے برارگینیان ای ئ مبو کم شیر ای ئمبوو 
کوئی اویتامی ؟ ریکو ہتے څیخیق برارگینی را اسونی کی اسپھ کوئی الوسیان , تو اہی بی اسیتاو۔ تو 
البت کھوشتیتاؤ را اسونی۔ ریکو ہے ای یا مبوؤ سورا ہیرا برارگینیان موڑی جنجال بیتی فیصله نو 
بوٹی شیر۔ 

ھتان موڑی ہے رشته داران دی کیه فیصلھ کوریکو نو بیتی ہیتانتے مشورہ دیتی اسونیوکے ی 
ہارا ای خور دیہا ای مشہور ہویش کوراک قاضی اسور۔ پسھ ہتو نسه بوغور ہسے پس موڑی بيه 
جنجالو فیصلھ کوئے۔ بش رے ہے دیہو روئے ہے تروئے برارگینیان ویش ہے اسونی۔ 

بیکو تھے ہے تروئے برارگینی ای بیتی عدالتی بیتی بی اسونی۔ بی بی پونه ای ژاغا بیکوای موش 
تیز تیز غوزار لاکھی یی گیتی ہیتان روئیتو دیتی اسور۔ دیتی را اسور کی اے برارگینیان مه 
گوردوغو نوپوشیتامیا ؟ ریکو ہتے زاق برار ریتائے کی اے برا رکی وھ ٹوو ارتا پتے گُھوٹو 
گوردوغو وا؟ ریکو ہتے موش دی ہسے ریتائے۔ بیکوتان ہرونیه ہتے څیق برا ر بشار گانیتائے فی 
گوردوغو لوو دوسان ہتے کانو گوردوغو وا؟ ریکودی - ہو ریتائے۔ ریکو قغو سار ہتے غیق برار 


ریتائ ےکی اے برا ر کی گوردوغو لوؤ دوسان ہتے د وؤن بارت اوشونی ہتے گوردوغو لوو دوسانا؟ 
ریکو ہتے موش دی ریکو, ہتے برار گینی ریتانی کی اسپه تھ گوردوغو نوپوشی اسوسی۔ 

ریکو ہتے موش قہری بیتی ریتائےک ی اے موشان اژیلیان پسه مه گوردوغو گانی اسومی۔ مه 
گوردوغو نشانو پورا دومیان, اچی ریمیان کی نوپوشی اسوسی۔ یھ کیہ لو! اوا ریتائے کی پسھ گانی 
قاضیو نسه الوم ریتائے کی ہسے پسه سزا بندیر۔ رے کیھ قاضیو نسوتے کی ہیت بوغاؤ اوشونی 
پتو لوو پرائے۔ 

ہش بیتی تھے ہے گوردوغو خڅوم دی ہیتان سوم جوست بیتی چھور ژون عدالتی بیتی بغانی۔ 
بی اف رو بیکوای موش ہی نیسائے۔ پی نیسی ریتائ ےک ی اے برارگینیان مھ بوکو کا نو 
پوشیٹمیا؟ 

ریکو ہتے زاق برار ریتائے کی کیوالیو برا ر کی ہتے پیخھی بوغاؤ اوشوئے ہتو لو و دوساز؟ ریکو ہتے 
موش دی ریتائے ۔ ریکو تیغار حیق برار ریتائے کی مڑاغ کپاله اوشونی بتو لو دوسانا؟ ریکودی 
ہسے ریتائے۔ ریکو تیغار څیرو برار ریتائے کی ہتے امیدوار اوشوئے اژیلی کور یلیک اوشوئے ہتو 
لوو دوساز؟ ریکو دی ریکو ریتازې کی نو برار اسپه ته اژ غالو نو پوشی اسوسی ریتانی۔ 

ریکو ہتے موش ریتائے کی خائے ریتاۂ مکی پسھ مھ بوکو کورا ماری کو درے اسومی ۔ پسه کیه 
بدمع‌شان. مه بوکو نشانی‌ان لوو پورا دومیان» اچی نوپوشی اسوسی ریمیان۔ اوا پسه گانی قاضیو 
نسھ الوم۔ ہش رے ہے موش دی ہتے قاضیو لوو دیتی ہیتان سوم بیتی راہی اریر۔ 

راہی کوری ہے پونج ژون ای بیتی کی اوت کی قاضیو دربار ہ توریتانی قاضیوتے خبر پرانی کی 
عدالتی گیتی اسونی رے۔ بیکوتان, قاضی حکم پرائے کی ہیتان پیش کورور۔ 

قاضیو پروشٹه پیش بیتی ہے تروئے برارگینی تان لوؤان دیاؤاوشونی ہرونیھ ہتے گوردوغو خڅوم 
گیتی ریتائے کی اے قاضی صاحب ریتائے ک ی نست مھ فیصلو کو ,ء ہمیتان دورو جنجال 
شیر۔ مه فیصلار اچی ہمیتان فیصلو کو رے أجاد کوریکو قاضی توتے اجازت پرائے ٠ء‏ تان 
عرضیو کورے ریتائے۔ ریکوں ہے موش قاضیو مخاطب کوری ریتائے ک ی اے قاضی صاحب 
ہمیت مھ گوردوغو التی اسونی ریتائے۔ اوا گوردوغو بشارو ہمیتان سار گانیکو مھ گوردوغو نشانو 
صحیح دونیان, کوئی بغائے ریکو نو پوشی اسوسی رینیان۔ 

قاضی ہیتان سار بشار کوری ریتائے کی اے جوانانان ٥ش‏ کو کومیان؟ 

ریکو ہتے برار گینی ریتانی کی اے قاضی صاحب اسپتەخدائے عقل دیتی اسور اسپه 

ہائی پىش کوروسی۔ اسپه ہو گوردوغو کیاغ کوسیان ! پیس چنگی اسپه سورا لو لاکھویان ریتانی۔ 
ریکو ہتے گوردوغو خڅوم نو مانیتائے مھ گردوغو ہمیت تان گانی اسونی ریتائے۔ قاضی ہے 
تروئے برار گینیانتے ریتائ ےکی جام پسھ کی نو گانیرو بیریتامی پست کیہ الہام ہویا نوپست 
کیھ پتھ ہوئے ہے گردوغو نشانیان بارا؟ 


سش رے قاضی زاق برارو سار بشار گانیتائے تو کیھ ٥‏ وش ارو گوردوغ کھوٹو اوشوئے رے؟ ریکو 
ہسے ریتائےکی پونین گیاوا ای ژاغین گردوغو پو بی اوشو نی۔ ہتے تروئے پو صحیح بی اوشونی ای 
روکھوشی اوشوئے۔ ٥نو‏ لوڑی مت پته ہوئے کی ہے گوردوغ ای ڈیکین کھوٹو اوشوئے۔ ہتے کھوٹو 
ڈیکو راکھیشی بی اسیتائے۔ 

قاضی ہتے څیق برارو سار بشار اریر کی تو کیہ ہ وش ارو ہیس کانو گوردوغ اوشوئے رے؟ ریکو 
ہسے ریتائے کی گوردوغو پو امبوخی جوشان موژین بی اوشونی, ای ویشکی جوش ژوتی اوشو نی وا 
ای ویشکی نوڑوتی اوشو نی۔ تازہ غیچھو ویشکی البت ژُوتی اسیتائے , کانوغیچھو ویشکی نو 
پوشی نو ژوتی اسیتائے۔ 

بیکو قاضی ہتے سفان سار څیق براروتین ریتائےک ی تو کیہ ہ وش ارو گوردوغوتین دون مچ ھی 
بارئے اوشونی رے ؟ ریکو ہسے ریتائے کی ای ترانگ ژاغه اوشوئے » پو ہتیشے بی اوشونی۔ ہے 
ویٹکی یا و یشکی کھانج اوشوئے قیرا بار کھاشی اوشوئے۔ کھاشیرو ژاغ | کھانج تیل من اوشوئے۔ 
پیغین دیتی بش اریتام کی ہے گردوغو تین دوؤن بارئے اوشونی رے! 

ہمی لوان کارکوری قاضی ریتائ ےکی پسه لو صحیح بیرائے رے پتے تروئے برارگینیان باری 
اریر۔ 

پیغار اچی ہتے کعھیریو ہتے موش پروشٹھ ہائے۔ پروشٹه گیتی ریتائےک ی اے قاضی صاحب 
کیچھ کی ہے موش لو دویان مھ سوم دی ہموش تان واقعه ہوئے۔ مه بوکو بارا دی پیت لوؤان 
ہش صحیح دونیان۔ پیچھی بوغاؤ اوشوئے رینیان, ماڑاغ کپالھ اوشوئے رینیان۔ اژیلی کوریلیک 
رینیان۔ اچی کوئی بغائے ریکو نوپوشی اسوسی رینیان ! 

ریکو قاضی ہے برارگینیان سار بشار گانیتائے اے جوانانان پسه کيه ٥‏ وش اریتامی ہے 
کیمیری پیخچھی بوغاک اوشوئے رے؟ 

ہے برارگینی ریتانی کی پیڅ ھی بوغاک عورت ہش ہوئےک ی اچی لوڑاو بیر ء بیکو پونین ہے 
کیمریو غوزار اچی لاکھی بی اوشونی۔ ریکو قاضی بشار اریرکی پسه کیەہ وش اریتامی کی 
ماڑاغ کپاله دیتی اوشوئے رے؟ 

ریکو پیت ریتانی کی پیس ہش بیتی اوشوئے کی ہے کیمیریو ای ژاغا نیش یکو ژاغه اوشوئے۔ 
اچی اہی روپھاوا ای ہوست پستھ دیتی اوشوئے )ای ہوستین البت ماڑاغو دوسی اسیتائے۔ ریکو 
قاضی ریر کی صحیح شیر۔ 

قاضی اچی وا بشار اری رکی پسە کی وش اریقامی کی ہیس امیدوار اوشوئے رے؟ 
ریکوریتانی کی ہیس امیدوار نو بیروا روپھیکو وخته وو رتا نو دیسیر ریتانی۔ ریکو . ہمیت 
صحیح اسونی رے قاضی ہے موشو دی ویش ہیټائے۔ 


ہے جو نفریان فارغ کوریکار اچی قاضی ہے تروئے برار گینیان سار بشار گانیتائے۔ دی ہنیسے 
پسه تان لوو دیورپسه کیە معامله شیر ؟ ریکو ریتانی کی اسپه دوری اسپه تاتو دولت چھور ی|مبو 
اوشونی۔ اسپه تروئے برارگینی ۔إسپه دُوری تان ای ی امبو تونج بی شیر موژغیشٹی لوٹھورو سورو 
غیریران, لوٹھورو موژغیشٹیو سورو غیریران۔ کا څیرو سورو غیریران غیرو لونهوروان سورو غیریران۔ 
ہش بیتی !سپه تان موڑی جنجال بیکو اسپھ دیہو روئے فیصله کوریکو نو بیتانی۔ نوبیتی اسپه 
ته تسه ویشے اسونی۔ تو کیه فیصله کورے ریتانی۔ 

پروشہی تان پیتان ہتے لوان کارکوری قاضی ہو دباوا اسیتائے ہمیت ہو اوچوتو ہو ہوش کوراک 
روئے رے۔ ہیھ کیسو کار کوری قاضی مزید دباوا ہائے۔ پھُک دونی ہیتانتے ریتائ ےکی اے 
اژیلیان پسه فیصلو کو روسی, مگم پسه بو دودی‌یار گیتی اسومی پسھ بس ہور۔ رے ہے وختهھ 
کیسو فیصلو کوریکو نوبیتی میتان ہال؛یتائے۔ 

خائے تھے ہے قاضی لوٹ موش اوشوئے . تان گجورو مشک خ۰یقائے ۔ مشکئے ریتائےک ی تو 
ہمیتانتے جم تھول لیشیاو کر نے ار ڈور و کاپیکو انتظام کوراکو مشکی ریتائے کی جم صرفار 
شاپیک ہمی مینوانتے پاچاؤر ریتائے۔ 

قاضیو حکمو مطابقه تیتانتے شاپیک پاچی ۔تقلقی۔ شاپیک تیار بیکو انگیتی لاکھیتانی۔ لاکھی 
ہے دورو روئے ہیتان نسی پیش کا نو نیشتانی۔ ہتے تروئے برارگینی تان ہتئے بہچیتانی۔ باقی 
قا اث سیق غاد 

قاضی اف نیسی دُواہتو گوچتو بال بیتی ہیتان لوان کار داریکا پرائے۔ لوٹھورو برار شاپیکہ درونگ 
بیتی پوشورو یی گانی تان ریتائ ےکی ہیه رویو پوشورو خاله ریتائے۔ 

ہتے ای برار شاپیکار یی گانی ریتائے کی ہيە شاپیکار کالیرو خیر گویان ریتائے۔ 

ہتے ای برار ریتائے کی ہیھ قاضی ژاروڑی ریتائے, ہیھ تان تاتو سارتان نو ریتائے۔ 

ہمی سف لوان قاضی کارکوراؤ اوشوئے۔ 

ہے لوان کارکوری قاضی سخت دباوا گیتی پریشان ہوئے۔ بیتی گوجورو مشکیتائے د مشکی 
گجوروت ریتائے کی تو ہے لوؤ مت دیت تو ہنون کیہ لیشپایوک ی کوشی اسیتاو ہو اژیکار گانی 
بنون کوشیکا پت پورا لوان متے دیت ۔ ریکو گجور ریتائے کی اے لا قاضی صاحب ریتائ ےکی 
ہنون کیھ مال وکی اوا کوشی اسیتام ہو اڑی جو تروئے بسھ ٥‏ ش ہوئے کی چوکول دیتی ہو نان 
اوبریتائے۔ نان بریکو خور کیہ پائے زاچ نو اوشونی, اوا تان بوکوچھیرو ہوت دیتی ہیس نیس وؾقائے۔ 
ریکو ہتے لوؤ صحیح ہوئےک ی کیہ لو ؤوکی ہیت دیتی اسیتانی ء پوشوروتے رویو پوشورو خالہ را 
اسیتانی۔ قاضی ہے لو تسلیم اریر۔ 

تسلیم کوری دوری بی ہنیسے تان ہتے ٹرپیک پاچ یکو سار بشار گانیتائ ےکی تو ہنون کیە 
پیشیرارکی شاپیک کوری اسیتاو ہو لوؤ مت دیت کی ہوکیٹیکارگانی انگیتی خورارگانی بنون 


تاریخھ پت ہو قصوپورا مت لودیت۔ ہتے شإپیکو پاچئیاک ریتائے کی اے قاضی صاحب 
ریتائے کی اوا ہے ژوؤ گانی خورا بی اسیتام چھویو خورا نونیستائے۔ خورا نونسیکو اوا نیسوف ژوؤ 
ڈورو پیڅی ہاىثہ۔ 

کافی زمانه پت اچی پھاربیکو نوبیتام۔ اچھ پھاربی لوڑیتا مک ی کا جنازو انگیتی ہتے خورائی 
لاکھیرو بیرانی۔ بیکو قاضیو ہتے شاک پورا ہوئے کی ہیس کالیر خیری رے۔ پیشیرو بارا ہتیتان 
لوو دی صحیح مانتائے۔ 

قاضی ہنیسے تان نانو سار بشارگانیکو فیصله اریر ۔ نانو مشکیتائے۔ نانو مشکی انگیتی ریتائے 
کی مھ شیرین نان ریتائے ک ی ەیه لوؤ ہش جوشے ک ی ہنیسے زند گی اوچے موتو موڑی ایغو 
فیصلو کوریلیک۔ اوا تھ سار تروئے سوال بشار گانیم تو لوان صحیح مت دیت۔ کی چنگیتاؤ اوا تھ 
دی ماریم تان سورو دی ماریم ۔ 

ریکو نان ریتائے کی اے شیرین ژاؤتت کیە فقیھ بیتی شیر ؟ دورو مینو اسونی تو ہیا مھ ماریکو 
گوسان معامله کیاغ بیتی شیر۔ ریکو قاضی ریتائے کی مھ شیرین نان ریتائ ےکی تو مت ہے 
لوؤ فیصلو کو ریتائے کی اوا تھ ژاوا نو ژاروڑی؟ ریکو نان ریتائے کی اے مه شیرین ژاو تو بيه کیە 
لوو دوسان ہش کو ریسان؟ 

ریکو قاضی لوٹ توپنچو پی نے ریتائے کی ہنیسے مت لو دیت اوا تھ ژاوا ژاروڑی ؟ کینو اوا تھ دی 
ماریم تان سورو دی ماریم ریتائے۔ 

ریکونان ریتائے کی نولا ژاو تو ژاروژی نو م ہ ژاؤ ریتائے۔ ریکو قاضی ریتائے کی نو لوو مت سفار 
دیت ریتائے کی ہیھ مھ زند گیو اوچے مود مسئله ریتائے۔ 

ترویو بشارگانیکو اے مه ژاو ریتائے کی صحیح بالکل صحیح ریتائے کی توم٥‏ ژاؤ نو ریتائے۔ اوا 
ای انوس چھویو دورار بیری نیسریقام کی کیڑیکو هواز گویان۔ اسپه وے اژیروؤ اوشوتام, قاضی ته 
انگیتی مت دیتی چوچھو مت پورو کوری مھ ڑاؤ اژیتائے رے مھ شونگو کوریتائے ۔ بتیغار اچی تو 
مھ ژاؤٰ۔ ہنون تو پیھ رازو مھ چاک ہتتے سورا نیتاو۔ ہو لوؤ کارکوری قاضیو ہے آخری شک دی پورا 
ہوئے۔ ہے تروئے برارگینیان سف لو صحیح ہونی۔ 

ہیتان لووؤ کار کوری قاضی غحیق دی پریشان ہوئے, کو ریک وکی ہوشیار رویان فیصلو کوریک 
مشکل اوشوئے۔ ہتو پیش کیھ عقل نو توری پریشانیھ کوسی بہچیتائے۔ 

قاضیو ای ہوشیار ژور اسیتائے۔ ہسے مروئیتو دیتی بشارگانیتائے اے مھ شیرین تت تو کیانی 
ہو؟ ہنون مت پریشان ساریسان وا۔ ریکو قاضی ریتائےکی مھ شیرین ژور ئے ریتائے کی اوا ای 
شش و پنجو موڑو اسوم ۔ہنون تاریخار پروشٹی بیر دوا جم بیرائے ریتائے۔ ژور بشارگانی اے تت 
کیھ مسئله ہوئے؟ ریکو ریتائے کی مه پروشٹھ ہش کیس دویو گیتی اسونی ریتائےک ی دیت 
غائبه کوراؤ لو پرانی ہتیت سف صحیح نیسانی ریتائے۔ بیکوریتائے کی دی ہیتان فیصلواوا 


کیچه کوری کو روم! دی کی غلط فیصلہ اریتام اوا خدایو پروشخه گنہگار وا دنیو رویان پروشٹه 
ہے عزت بومان۔ مه قاضی گاریو هيه عزت شہرت ختم بویان ریتائے۔ ریکو ژور ہوتے ریتائے کی 
اے تت ہش کیھ قسمھ جنجال؟ ریکو تت پورا تفصیلہ ہوتے لو پرائے۔ 

لودیکو ہتے ژور ریتائے کی ہائے تت بیس کیه گیران مسئله نو بیرائے لا۔ تو پیتان بساوے بیتان 
فیصلو اوا کو روم ریتائے۔ چھوچھی دی ہیتان ہالاوے رے ہے فیصلو کوری ژور تتو مطمئن 
اریر۔ 

چھوچی ہوئے چھوچھی بیکو قاضی ہیتانتے ناشتھ دیروار پویا ریتائے ک ى اے اژیلیان پسه 
دودییار گیتی اسومی ہنون دی ہال بور ریتائے۔ 

رے ہے رویان ہالے ہے انوس ہیتان گانی چاکیرارینی > شام بیکو قاضیو ژور ریتائےک ی اے 
تت ہنون اسپت دی کی اجازت بویان مینوان نسی نیشیسی۔ ریکو قاضی ہے لوو م انی تان دورو 
رویان گانی ای ویشکی نیش چتائے ‏ ہے تروئے برار گینی ای و یشکی نیش رچتانی۔ 

شاپیک انگیتی لاکھوؾتانی , شاپیک اویونی ہتے سورو میو ٥‏ اویونی۔ ہیغار اچی ہے ڈاقان ریتانی 
کی اے قاضی صاحب دی اسپه کیسو فیصلو کو رے لاء اسپھ بیسی نو تان دوروتے۔ مرونیھ ہے 
قاضیو ہے ژور ہیتانتے ریتائے کی اے برار گینیان سے کیھ فیصله؟ ریتائے۔ 

ریکو ہے ڈاقان رین ی کی اے شیرین اسپڅار اسپھ دوری یا مبو تونج بیتی شیر ۔ متے بچین اسپه 
ایوال ایوالیو چھوغ درے قاضیو دربارا گیتی اسوسی۔ 

ریکو قاضیو ہے ژور ریتائے ک ی ہیس کیه گیران فیصلہ نو بیرائے لا برارگینیان ۔ ہو فیصلو 
قاضی اچھ کوئے ریتائے۔ مگم نست اوا پسه سارای سوال بشار گانیمان ریتائے۔ 

پیسھ مت ہوشیار روئے ساریمیان ہے سوالو جوابو مت دیور رے ای قصه شروغ اریر۔ 

شروغ کوری ریتائے کی ہائے شیرین برارگینیان ریتائے کی وخته مائی وخته ای شہرہ ای باچھا 
استائے۔ وا ای تو وزیر بیرائے ۔ باچھو اوچے تو وزیرو دور ہہش بیرا نی ریتائے کی ایغو موخاموخ گولو 
ٹیکھ شیرانی ریتائے۔ بیکو باچھو ژاو اوچے وزیرو ژاو و تان موڑی دوستی بیرائے , ہیت ایغو ہو خوش 
داراوا بیرانی۔ ہیتان ہے دوستی ہو مشہور بیتی شیں بیکو خور روئے دی ہیتان اونگوڑی دوستی 
کوریک شروغ کوری اسونی ۔ بیکو ای انوس باچھو ژاؤ اوچے وزیرو ژاو تان موڑی مشور ہ٥‏ ارینی کی 
اسپھ اوچے عام رویان موڑی کیە فرق بیلی ک, محبت اوچے دوستی ہیت دی ایوال ایوالیو سو م 
کونیان۔ رے بیت تان موڑی دونی ای فیصله ارینی۔ ہتیت تات موژی ہش فیصله ارینی کی 
باچھو ژا و کی پروشٹی بوک اوائے تان بوکو سوم لو دیکار پروشٹی بتو وزیرو ژا وؤ نسه ویشیں وزیرو ژاؤ 
کی نست ہوک اوائے تو سوم لو دیکار پروشٹی, موختو لوڑیکار پروشٹی بتو باچھو ژاو و نسه ویشیر۔ 
پیت ہے فیصلو کوری ریتانی کی اسپه اوچے خور رویان موژی کیه نو کیھ فرق بیلیک ۔ 


ہے و عدو کوریکار اچی کندوری وخت شوخخیتائے۔ کندوری وخت شوخڅیکار اچی باچھوڑاو و 
نصیب ہوچھور یتائے ۔ باچھو ژاؤتین بوک و یچھیکو لو ہوئے۔ ہش بیتی توغوتے بوک و یچھیتانی۔ 
دوری تیاریان ارینی۔ تیاری پورا بیکو ساعت دوسیتانی۔ پورا تیاریان کوری ہش بیتی روژایو گانی 
الانی۔ انگیتی دوری نیشرۂتتکاشپریری ارینی بوت ہوئے۔ 

ہے ذاق تان کمرو اندرینی موڑو څھاد ار پردہ درے تان ژینھ ہال ہوئے۔ بیکو کنیزیک ہو بوکو 
انگیتی کمرو بیلہ یی لاکی بغائے۔ کنیزیک بوغدوار پویا کی اوت کی ہتے کومورو گیتی ہتے پردا 
تور یتائے ہتے ژینا نو توری اسیتائے ہتے موش توتے حکم اریرک ی اے کیمیری ! ریکو ہتے بوک 
کیاغ؟ ریتائے۔ ریکو ہتے ڈاق ریتائے کی تو ہنیسے م ٥ه‏ بوک مه اوچے تہ کل پت کی زند گی 
شیرائے م٥‏ ای لو شیر تو مه ہتے لوو کار نو کوروسا؟ 

سے کیھ لو؟ رے بوک بشار اریر۔ ریکو ہے ڈاق ریر کی ای زمانه مھ اوچے مھ دوست باچھو ژاوؤ 
موڑی ای وعدہ بیتی اوشوئے۔ اسپه تان موڑی وعدہ بیتی اوشوئے کی تو بوک الیکار اچی تو نسه 
بیکار پروشٹی مت ویشیس اوا ک ی بوک اویتام تو نسه بیکار پروشٹی تت ےویشیم رے ۔ پیه لوو 
سورا اسپھ و عدہ بیتی اوشوئے۔ ہنون ہیس مھ قسمتہ ہائے ریتائے ۔ تو ہنون مھ لوو کارنوکوسا؟ 
ریکو ہے شابوک ریتائے کی اے اوا ته بوک بیریتام جام نویوکی دی ته سوم شوم نویوکی دی ته 
سوم۔ تو مت حکم کوریکو اوا کونو بیمان ریتائے۔ دی مت۔طو دیت اوا بیم کورین ؟ ریتائے۔ 

ریکو ڈاق ری رکی تو اف نیسی ہے لوٹ راہو گانی تان بوغے۔ سیدھا کی باغاؤ وزیرو دورا ٹروس۔ 
سیدھا تان بوغے ریتائے۔ ریکو ہ نوغ شابوک اف نیسائے۔ نیسی سیدھا راہو گانی بغائے۔ 

بی بی ہتے وزیرو دورا بی ہتو ژاؤ کمرا توریتائے ۔ وزیرو ژاؤ کمر و بو شیلی کوری ہ٥‏ تے کمرائی پوری 
استائے۔ ہسے دی کمرو موڑو پردہ درے اسیتائے۔ ہے ملگیریو ہوک تو کمر اتوریکوەتے ڈاق 
ڈازباز روپھیتائے۔ روپھی ریتائ ےکی اے مه شیرین اسپڅار مه نان . ته مه نسه غیژی نیشیکو 
اجازت زیکی ریتائے۔ بیکو مه اوچے مه ہتے ملگیریو موڑی اچانک ای ہش و عده بیتی 
اوشوئے, ہنون ہسے تان و عدوپورا اریر ریتائے۔ ته مه نسی نشیکو اجازت نیکی ‏ مہ نان ژور تو 
شنلئی بیتی ہیه دواہتو بیل ہ میزہ اشرفی شینی ہے اشر فی دت تخفه ہیتان تان سو م گانی الوس 
ریتائے۔ 

ریکو ہ ےگومورو ہے اشرفیان گانی تان پیٹیکہ درے گانی راہی اریر۔ بوغاوا ہے پونهھ ای گول 
اوشوئے۔ ہتے گولی دیکو تروئے بدمعاش بتو روئیتو پرانی ۔ ہتیت کیه نان , ژوں اسپڅارء رشته دار 
ہموش کیاغ ہوش نو کوراؤاوشونی۔ ٹھشٹوو لینجو سورا روئے ماریکوتے تیار اوشونی۔ 

ہے شابوک گیتی ہے گولی غیریکوتان ہے بدمعاشان ہورو پڑغچیھتانی۔ پڑغچیھیکار پویا تو 
سار بشارارینی کی تو کیه اشناری ہيه چھویو کوٹ بی اسیتاو؟ کورار گوسان؟ ریکو کومورو تان لوؤ 
پرائے کی اوا ہموش باچھو ژور وا ہموش ہموش ژاغ ا باچھو ژاوو بوک ہتو اوچے ہتو ملگیریو موڑی 


ہموش وع دہ بیرائے۔ ہتے وعدو پورا کوریکو بچین وزیرو ڑاوؤ دورا بی اسیتام۔ ‏ بیکو وزیرو ڑاو 
ریتائ ےکی تو مه شیرین اسپڅار. مه تھ سوم کمرائی ہال بیکو اجازت زیکی › انگار جذباىی بیتی ای 
فیصلو کوری اسیتامء ہمیت ته تخفه رے اشرفیان مت ۔مدیتی مه ویشیتائے را اسور۔ بیکو اوا 
ہمی اشرفیان گلنی را اسور کی ہنیسین تان دُوروتے بیمان۔ 

ریکو ہتے ڈاکوان ریتانی کی خائے باچھو ژاؤ ہمونی لوٹ حوصلہ لاکھویان .یا تان بوکو خورو 
نسوت ویشیران وزیرو ژاؤ مونی لوٹ حوصله لاکھویان چموٹکیر شابوک بیتی روئیتو دیکو اشرفی 
توت دیتی اچی و یشیران۔ اسپه کیه ژوؤو اڑیلی| بهغیرثاسپه دی اسپڅار وا پیه۔ رے تو سو م 
انتہائی شئ وی سلوک کوری تو تے وال بیتی تو گانی انگیتی ہتے بدمعاشان بتو دواہتو بی انگیتی 
اہی لاکی بغانی۔ 

دی ہنیسے پسھ ہیھ لوو مت دیو رکی ہمی تروئے واقعان موژار اہم واقعہ کیوالی؟ 

ریکو ہتے لوٹھورو برار ریتائے کی اہم واقعه باچھو ژاؤ و ہپیس۔ تان بوکوتان پردوتان حئوتے پرواہ 
نوکوری وعدو پورا اریر۔ باچھو ژاو و ہیس ہو لوٹ لو ریتائے۔ 
ریکو نیچو ہتے څیق ریتائے ک ی وزیرو ژاؤو ہیس ہو اہم لو ریتائے۔ ریتائے کی گل خاتون شرانه 
ہائے رے کھوارو متال شیر ۔ خائے کومورو روئیتو دیکو تو سو م شئیلی جام سلوک کوری توتین 
تخفه دیتی تو اچی ویشیران۔ ہو ہیس بولوٹ لو۔ 

ریکو ہتے موژغیشٹی ریتائے کی ہتے ڈاکوانان بیس ہو اہم واقعه ریتائے۔ خائے ہتے شابوکو 
گہنان سوم اشرفیان نو گانی اچی ویشیکوتے لوڑے۔ ہیه ہو لوٹ لو ریتائے۔ 
موژغیشٹی برارو ہیھ لوو کارکوری ہرونیھ قاضیو ژور پھار کوری ریتائے کی برارئے ہتے ای ئ مبوو تو 
گانی اسوس ریتائے, تیز تو پیدا کورے ریتائے۔ 


ای نوغا تاو درے اوہتی نوغا پوروزیتائے۔ 


شیلوغے>: ہوساک سایورجو شیلوغ 
شیلوغ دیاک: مختاراحمد سنگین بونی ڈوک 


اوا تھ چنگیم تو مھ چنگیس چھوئے انوسو چنگیر انوس چھو یو چنگیر شیر ڑوؤ چنگیر ڑوؤ شیرو 
چنگیر کاکی چنگیتائے چنگاکو گردانه۔ 


وخته مائی وختہ ای شہرا ای باچھا بیرائے ۔ ہتو جو بوک گینی بیرانی۔ ای بوکو سار تروئے ژیڑاؤ وا 
ای بوکو سار ای ژاو بیرائے۔ تروئے ژیژاوان تے نان باچھو بوخوش بیرائے۔متستروئے ژیڑاو دی ہو 
خوش بیرانی۔ ہے ای ہوک اوچے ہو ہے ای پھولوک ژاو باچھو دیش بیرانی۔ ہے نان دی ہو دیش 
بیرائے ہ٥‏ تطی بوک اوچے ڑاؤ باچھو غیچھ دوش بیرانی۔ پیت نوغورو گو چ ای پھوک کوٹوئی 
زند گی شاخڅتیڑؤا بیرانی۔ 

ای انوس باچھا خوش پ پوشی اسور۔ خوشپه آسمان پریو اوساک سایورجو پوشی اسور۔ سایورج 
پوچھونیکو لغل دوردانه بوشاک بیرا نی۔ خوشپه تو پوشی اسور۔ ہتو پوشی باچھا گدیری بیتی اسور۔ 
چھوچی بیکو پورا ملکهوتمام ہوش کوراک رویان بڑاڅھئے مہ رکه کوری اسور۔ مهرکه کوری بشار 
کوری اسور کی کیچھ دی کوری ہے اوساک سایورجو کا متے انگونی؟ 

ریکو روئے کا کیاغ رے اسونی کا کیاغ رے اسونی۔ ای عقلمند موش را اسور کی ہتو تھ ہمی 
اژیلیان سار غیر کا انگیکو نوبونی اسور۔ ہتو کی الانی تھ ہمی اژیلی تان گانی انگیکو ہونی را اسور۔ 
ریکو باچھا ہتو مشورو مانی, تان خوش بوکو ہتے خوش اژیلیان ویشے اسور ۔ بیکو ہتے دیش بوکو 
دیش زاو تان را اسورکی اوا دی تان تتو خدمته بیمان۔ ہش رے تان نانو سار اجازت مشکی اسور۔ 
ریکو نان رے اسو رکی اے ژاو تو بیکو نوبوس ہیت باچھو دامدار اژیلی ۔ ہیت تان پورا تیاریو کوری 
بینیان پیت ته سار عقلمند وا ہوشیار۔ ہیتان پرورش دی ہش بیتی شیر تو پاءټ؟ وې مه نسی 
کوٹوئی اسوس, نھ تو کیاغ پوشی اسوس نھ کیاغ ژانیس را اسور ۔ ریکو ہے ژاؤ را اسورکی نو اوا دی 
تان تتو خدمته بیمان لا نان کیھ حالت دی کی بیرائے ۔ رے بو زور دیکو نان ہوتے اجازت دیتی 
اسور۔ اجازت دیتی ہو به وی کوری ہو ویشئی ے اسووبیکو ہیس دی برارگینیان اچتو نیسی اسور ۔ 
ہیس کوسی کوسی کندوری ژاغا بی تان ہے برارگینیان اچھ توری اسور۔ ہیتان سوم ای بیتی بی 
اسوں مگم ہیت کیھ خاص ہو نوخوثریاؤؤ اوشونی ۔ 

بی بی ای ژاغا بغانی کی ای پون جا م یری بیران, موڑا لوٹ چنار شیر۔ چنار ا نیویشی شیرکی بيه 
ویشکی ہیھ پونین کاکی بغائے تازہ اچی نو گوئے, وا ہیھ پونین کاکی بغائے تازہ اچی گوئے رے۔ 


بیکو باچھو ہتے دمدار اڑیلی ہش کوری اسونی کی باچھو ہے دیش ژاو و ہتے زندہ اچی نوگ یکو 
بش پونین ویشئے اسونی ۔ ہتے زندہ اچی گیکو بش پونین تان بی اسونی۔ 

ہے دیش ژاو بغائے بغائے ای ژاغ ١‏ بی ای بیو اچھ توریتائے۔ قدیمو سادہ بپ اوشوئے۔ سلام 
کوریکو سلامو دی نوگانیتائے۔ ہو سوم لو امیشتیتائے مشقولگی کوراؤ بغائے۔ بی ای ژاغا توریتائی 
کی ای لوٹ گول یو نیسریران۔ ہتے گولہ ہے ڈاق باپوش نی کوری پھار ززیتائے۔ پھار نیسی 
کوسی ای دورا توری ہے بپ ریتائے کی پیھ مھ دور ریتائے۔ ہے ڈاق ہے یتین ریتائے کی اے 
بابا دوری کی بغاؤ ازگراہ کوری دوری بوغے ۔ ہے ڈاپ دوری مو اوتے ریتائے۔ ریکو بپ قہری بیتی 
ریتائے کی پھار نیس کے موش تو مه روئے چیچ ھیسازا؟ رے قہری بیتی بغائے, سادہ ان پڑھ بپ 
اوشوئے۔ 

ہی ہے ڈاپ بی دور تو اوتیکو ژور کپال اخلاو ا بیرائے۔ ژور ریر کی ہائے تت را اسور کی برا خئے دی 
گونی وا دوروت گیاؤا ریتائے۔ ریکو باپ ری رکی ہائے ژور ہیا ملگیری مه سوم اسیتائے۔ ہ سے دی 
مت ہش رے اسیتائے کیھ رے, تھے شرمندہ غونی بیتی متے چائے کورے ریتائے۔ 

بیکو ہو ژور چائے چپوتی کوری ایوکون پاچنتیے ہتے چاپوتیان ٹیکھ دیتی ہتے بپوت ریتائے کی 
ہمیتان ہتے مینووتے الوس۔ تو نسھ کی بغاو توغوتے راوے کی استاری زروپ زروپ مس 
پنجرش راوے ریتائے۔ 

ریکو بپ ہتے لوؤ ہوش نوکوری پونی نیسی ہتے چپوتیو لوٹ نسو ایوک ونان سوم کوری ژوتی ہتے 
بہچیرواف التی ہتے ڈاقو پروشتھ لاکھی , اچی ہے لوو پرائے۔ دیکو ہتے ڈاق ہتے لوؤ ہویش کوری 
چپوتیو ژیبیکار اچی توتے یتائے کی تو ا ہی بی مه کایوتین راوے کی اسرٹوی ایگان ایگان مس 
براق نس کھنڈار راوے ریتائے۔ متے باپ ہی بی ہے لوو ہش تان ہے ثژوروتہپرائے۔ 

بپ ہش اوشوئ ےکی ہتے آسمان پریو گارڈ اوشوئے , کوس نسھ کی اوساک ساپورج اسیتائے ہتو۔ 
ہے سیپ اچی بی پونھ بی ہے ڈاقو مشکی اچی انگیتی تان ژورو ہے ڈاقو سوم نکا ح اریر۔ ہے ڈاق 
تان بوکو گانی ہے چھویو دوری ہال ہوئے ۔ چھوچی بیکو ہے ڈاق تان ہوکو سوم لو دیتی ریتائے 
کی اے کیمیری ریتائے کی اوا تان تتو خدمته گیتی اسوم »اوا کیە ته سوم شادی کوریکو بچین 
نوگیتی اسوم ریتائے۔ اوا اوساک سایورجو اچھ بیمان ہسے آسمان پریو دربارہ اساک بیرائے۔ ریکو 
ہے کومورو ریتائ ےکی مھ تت ہستے آسمان پریو اؤلانو گارڈ۔ ہموغار توری نہنگ اسونی قسم 
قسمه نہنگ, ت ریغلونی۔ تو براخچوسان ہموغار اچی دی بوغے مگم اہی مو بوغے ریتائے۔ 
ریکو ہے ڈاق ریتائ ےکی نولا مھ کی ژوردو بیرانی ژو ردو بیرانی ء کی زندہ اسرتی تام اچی گیتی ته 
گانی بیم رے راہی اریر۔ راہی بیکو ہے کیمیری ہتو اچھ لئے اشرو اریر۔ 

ہے ڈاق سال کوسیتایا کی مس کوسیتائے , کوسی ای ژاغا بغائے۔ بی ای شہرا داخل ہوئے۔ ہتے 
ژاغا سف اشناری اشپیرو اوشونی: کان دی اشپیرو »زوم دی اشپیرو ءآسمان دی اشپیرو ء سف 


اشناری اشپیرو اوشونی۔ بیس کوسی کوسی ای نوغورا بغائے کی بندہ ی زاد کا غیچی نوگونیان۔ ای 
دواہته بغائے نو ای دواہتھ بغائے نوای دواہته بغائے نو ء آخری بی بی جوشو ختانه بغائےک ی ای 
کیمیری ہتئے نیشی اسور۔ ہو شیلی عورت ۔ تو پوشی اہی اوتیتائے۔ 

سلام کور یکو سلامو جوابو پرائے۔ اچی ریتائے ک ی اے جوان اے دنیو اشرف جوان تو تیز بوغے ! 
نہنگ کی ہائے تھ دی نیغلور مه دی نیغلور ء ریتائے تو بوغے ریتائے۔ ہے نہنگ مہ نان تتان 
باچھائیو کھولئے بولان کھول نے فوجو کھوڑڑے کان لاواشان ختم کوری دولاتو کھوع نے بنیسے مه 
چوست جوشی تانتے بوک کوری بال کے اسورتو بوغے ریتائے کی ہسے کی ہائے تھ دی ژیبوئے 
مه دی نو لا کوئے۔ 

ریکو ہے ذاق ریتائے کی اے گدیری! دنیا بسو انوس گورا بس بین نو ہوئے, گورا بسو انوس دنیا 
بس بین نوبوئے۔ اوا پیا پھو ک پاریمان تومه کپال ہ٥‏ لوژیکھ دیت سخت خ سهت بیتی اسوم 
ریتائے۔ نہنگ کی ہائے مھ انگاہاوے ریتائے۔ بشار اریر کی ہسے گیکو ٹیمھ کیچھ ہوئے رے۔ 
ریکو ہے عورت ریتائے کی گیکووخته کھوشنالاکو با شر دنیا واہ لاچھوں دنیا اورو رو ہوئے 
ریتائے۔ ریکو خائے جام رے ہیس اوریتائے ۔ کومورو تو کپالہ لوڑیکھ پرائے۔ ہے موڑی خبر بیکو 
کھوشنالا کو بوشیتائے, اورورو ہوئے, دنیا ای واہ لوچھیتائے۔ 

دی مو کیچھ کوری انگاہیم رے ہوانگاہیکو نوبینی ہ ے عورتوڑان پووئی کیڑیتائے۔ ہے ڈاق 
اورے اسیکا ہے کیمیریو موخو اشرو ڈیل دیتی گیتی ہو موخ ہ چوٹیتائے۔ موخه چوٹیکو ہیس 
انگھ ہوئے۔ انگھ بیتی بشاراریر کیانی ہو رے۔ ریکو نہنگ ہائے ریتائے ! ریکوتان ہے ڈاق ژاش 
کھونگیرو یی گانی نیشیو درواز و گوچتو اوتی وال ہوئے۔ وال بیتی لوڑیتائے کی ای ویداچو اشناری 
کھیو بارئے انگویان۔ یو شوئیے تان پھوف پھوف بنوبچو خیر گویان ریتائے۔ 

پھوف پھوف رے تان سورو دروازہ یی نیتائے۔ ہی نیزیکو تان ہے ڈاق کھونگیرین تو دیکو سور کٹر 
ہوئے۔ وا یی نیتائے دیکو وا سور کٹر ہوئے ‏ بیکو یه مھ سور نو ریکو پیھ مھ کھونگیر نو رے تو 
دیتی ماریتائے۔ 

نہنگو ماری ہش کی ہے کومورو اوائے۔ شادی کوری چھوچی بیکوراہی اریر۔ راہی کوریکو ہے 
کومورو ریتائے کی اہی موبوغے ‏ ہیھ څیق برار اوشوئے ہمو سار جو لوٹ برارگینی توری اسونی 
ریتائے۔ ہتیت ہموسار ہو خطرناک ژاندار ریتائے ک ی تھ ڑاش کونی ریتائے۔ اسپھ تروئے اسپڅار 
گینی اوشوتام اسپه نان تتان کھولخ نے اسپه سوم شادی کوری اسونی۔ 

ریکو ریتائ ےکی اے کیمیری اوا کیھ کوس الیکو بچین نوگیتی اسوم۔ اوا تان تاتو خدمتھ گیتی 
اسوم ریتائے۔ تھ بختھ کی زندہ استیتام اچی گوم ء کی بیردو بیریتام خود بیردو بیریتام ریتائے۔ 
ہش رے راہی اریر۔ ہ ے کوموروو اچھ لئے اشرو اریر۔ 


ہے ڈاق بغائے, بس کوسیتائےء مس کوسیتائے۔ کوسی بی ای شہرا توریتائے۔ توری لوڑیتائے کی 
سف کرو نھد کان لاواش وا بندہ ذات کورا کا غیچھی نوگونیان۔ گوغ چاواٹ دی کورا پوشین 
نوبویان۔ ہتیرا پرندہ پا غ نو کویان چرندہ چ اغ نوکونیان۔ سف اشناری کروۂٹئ۔ بیس کوسی بی ای 
نوغورا توریتائے ۔ ہتے اندرینی داخل ہوئے ۔ کیھ خطرنا ک شیلی نوغورء ١ہی‏ لوڑیکو کھ پوڑ یو 
دویان۔ 

ای کمرائی بغائے کا زیکی واکمرائی بغائے کا زیکی۔ آخری جوش جوشپونجو کمرائی بغائے کی ای 
کومورو ہتئے نیشی اسور۔ اف ہتے کییری تھے ہتے پروشٹه غوٹ لاء دا ری چوست کومورو۔توتے 
سلام کوری کمرائی اوتیتائے۔ وعلیکم سلام اے دنیوت ط ساف انسان توہ لی کورا ہاو ریتائے۔ ژاندار 
کی ہائے تھ دی ژیبوئے مھ دی ژیبوئے ریتائے۔ تو تیز بوغے ہیس مھ نان تتان کھول ×تەملھکو 
رویان درو درختان کھولئے آخرا مه شئیلی جوشی مه التی اسوں ہائی بہچی اسوم۔ توتیزاچی 
بوغے ریتائے۔ ہسے کی ہائے مه دی ژیبوئے نو لاکوئے ریتائے۔ ریکو ہے ذاق ریرکی اے مهھ 
اسپڅار دنیا بسو انوس گورا بس بین نوبوئے . گورا بسو انوس دنیا بس بین نوبوئے۔ کیاغک ی 
قسمته شیرائے ہتو پوشین ہوئے۔ اوا خسمت بیتی اسوم ای دربت پوریتام قو گیکو وخته مه 
انگاہاوے ریتائے۔ رے تو شیکھ سور لاکھی پورتائے۔ 

اوریرارپویا کندروی مدا بتو گیکو وخت ہوئے۔ گیکو وخته دنیا مردار لوچھیتائے . کھوشنالاکو 
بوشیتائی۔ 

ہے کومورو ژان پو لوئی ہو رو پھۂیگو نوبیتی کی ڑیتائے۔ کیڑیکو اشرو ہور موخو ڈوکو ڈیل دیتی 
گیتی ہے ڈاقو موخه چوٹیتائے۔ چوٹیکو ہے ڈاق انگھ ہوئے۔ انگھ بیتی بشار اریر کیا زی ہورے۔ 
ریکو ریتائ ےکی نہنگ ہائے ریتائے۔ جام رے بسم الله کوری کھونگیرو گانی اف نیسائے۔ اف 
نیسی کیھ دواہته کی ہسے اندرینی گیاؤ اوشوئے ہتے دواہته بی لوڑیتائے ۔ لوڑیتائے کی دنیو ہتے 
تغزی ہتو سوم اسونی جنازان ر اکھیٹی انگو ئن ای ویداچو اشناری ۔ یی شوۂچے تان ریتائے کی 
پھوف پھوف نھ وبچو خیر گویان ! ہش رے سورو دواہتو اندرینی انگیکو سوم تان ہے ڈاق 
کھونگیرین لاکھی تو پرائے۔ دیکو سور چھیتی پھار ہیرا پرائے ۔ د کو ریتائے کی ہیھ مھ سور نورے 
وا سورو یی نیتائے۔ پیھ مه سور نو ریتائے ریکو ہیە مھ کھونگیر نو رے تو دی پھیرکیتائے۔ نیوف 
سوران ہش چقه کوری چھنیکو تھے ہسے نہنگ مردار ہوئے۔ 

بیکو تھے ہے ڈاق ہے کومورو سوم خطبه ہوئے۔ 

ہے کومورو سوم دی مشقولگی ہوئے ۰ پوریتائے۔ پوری چھوچی بیکوراہی ہوئے۔ راہی بیکو ہتے 
کیمیری لئے اشرو اریر۔ ریتائے ک یہمو لوٹھورو برار توری اسور تھ کورا لاکویان تھ ژیبوئے تو 
موبوغے ریتائے۔ ریکو ہے ڈاق ریتائ ےکی اوا کیھ تھ سوم خطبه بیکو بچین نوگیتی اسریقام۔ اوا 
تان تتو خدمتھ گیتی اسیتام ہتوخدمته بیمان ریتائے۔ 


زندگی کی بیرائے کی زندہ اسرتی تام اچی گوم ۔ کی بیردو بیریتام تھ بختء رے راہی اریر۔ 
کیمیری تو اچه لئے اشرو اریر۔ 

بیس بغائے۔ بس کوسیتائے, مس کوسیتائے , سال کوسیتائے, گیتی ای شہرا داخل ہوئے۔ داخل 
بیتی لوڑیتائے کی سف اشناری شونگ شا: کان لاواش شاء زوم چھوتی شاء سف اشناری شا۔ بیکو 
ہیس بغائے بغائے بی ای ڈوکو ٹیکھ نوغور تو غیچی ہائے۔ بیکو اہی چوکی نوغورا تورتائے۔ 

توری نوغورو اندرینی بغائے۔ نوغورو اندرینی بغائ ےکی ای ہو شیلی نوغور۔ پروشٹو ہتو سار دی ہو 
جم۔ ہتے پروشٹھ کھاشکیر شیر۔ ہیس بی ای دواہته بغائے کا زیکی ای دواہته بغائے ای دوابته 
بغائے کا زیکی , کیھ بند ہی ذات کا ریکی۔ گوغ چاواٹو دی داراک زیکی۔ ہو دواستین بغائے کا 
ُکی۔ بی آخری ای دواہته بغائ ےکی ای کعھیری نیشی اسور۔ تخته نیشی اسور بو شیلی کومورو ۔ 
سلام اریر۔ سلامو گانی ریتائے کی اے دنیوتے اسراف انسان تو کورا ہاؤ؟ ریتائے۔ تو تیز ہموغار 
بوغے ریتائے۔ ژاندار کی ہائے تھ دی ژیبوئے مه دی ژیبوئے ۰ ریتائے کی مه نان تتان باچھائیو 
کھولئے, تمام مال ودولتان کھولئے .آخری اوا بھچی اسوم ۔ مھ چوست جو ٹری التی ہائری ہالئے 
اسور۔ اوا تو سوم بلا ٥ہ‏ چھونی اسوم ریتائے ک یھ دی ژیبوئے تو تیز اوشٹورے ریتائے۔ ریکو 
ریتائے کی دنیا بسو انوس گورا باس بین نو ہوئے گورا بسو انوس دنیا بس بین نو ہوئے۔ 

اوا خسرمت بیتی اسوم پاریمان ریتائے کی تو مه کپال لوڑیکلدیت ریتائے۔ جام رے ہسے تو 
کپالھ لوڑیکلپرائے۔ 

کندوری مدہ اچھ ہتے نہنگو گیکو وخت ہوئے ۔ کھوشنالا کو بوشیتائے, خر ہائے ہے کومورو ہے 
ڈاقو اورارار انگامئیگو نوبیتائے۔ نو بیتی کیڑیتائے ہو ژان پولوئی۔ کیڑیکو اشرو تو موخو ڈوکو ڈیل 
دیتی گیتی ہے ڈاقو موخھ چوٹیتائے۔ چوٹی کو انگھ ہوئے۔ انگھ بیتی کیانی ہو ریکو ریتائے کی 
ژاندار ہائے ریتائے۔ ریکو ہے ڈاق مہمیز کوری اہی روپھیتائے۔ اہی روپھی کھونگیرو گانی بسم 
الله کوری اف نیسریطئے۔ 

اف نیسی لوڑیتائے کی موڑی ہتے ژاندر برارگینیان سار دی شکله شاء واہ لاچھوران۔ ہ ے ڈاق 
دواہتو اچتو کھوشت بیتی بال ہوئے۔ بیکو ہے نہنگو سور دواہته یی نیسیکو تان کھونگیرین 
لاکھی تو پرائے۔ یه مھ سور نورے وا پی نیتائے ۔ نیزیکویھ مھ کھونگیرنورے دیتی ہودی 
چھینتائے۔ وا یی نیتائے وا دیتی سورو چھینتائے ۔ آخری مه مه سور ریکو ڈاق پیه مھ کھونگیر 
رے دیتی ہتے سورو دی پھیرکی تھے تو ماریتائے۔ 

نہنگو ماری ہے کومورو سوم دی نکا ح ہوئے۔ نکاح بیتی ہت بس ہوئے۔ چھوچی بیکو ہے ڈاق 
ری رکی اوا ہموغار توری بیمان۔ ریکو ہے کیمیری ریتائے ک ی تو کوئے بیسان ہموغار توری 
اژدھار اسور۔ ہس ےآ سمان پریوژاغه , دیرا بیک بوگوران۔ ہتے اژد ھار تھ ژاش کوئے تھ ژیہوئے 


ریتائے۔ ریکو ہے ذاق ریرکی نواوا کیه ته خ د مته نوگیتی اسوم۔ اوا تان تتوخ د مته بیمان۔ مه 
کی ژوردو بیرائے ژوردو بیرائے اوا بغاتام رے راہی اریر۔ 

راہہی کوری مس کوسی , بس کوسی , خبر بیکو ای ژاغ ا توریتائے۔ ای ژاغ ا بغائے کیہ ش کیھ 
مخلوق غیچھی نوگونیان۔ پروشٹی بی بی ای ژاغ | بغائ ےکی ای لوٹ کانه ای اژد هارو چال شینی 
بیکو ہسے سیمرغو ماڑا اژیلیان سورا دیتی اسور۔ 

بیکواچھاسار بی ژاش تو کھونگیرین گردانی کوری دیتی بتو مردار کوری لاکیتائے۔ تو چالان تانتے 
گانیتائے۔ گانی بی ہتے ای بلاخه بی اسیتائے بیکو ہتے سیمرغو اژیلی ہتو لوڑاؤ اوشونی۔ خبربیکو 
ہتے سیمرغ تان ماڑوتے ہائے۔ 

ماڑا گیتی سیم ورغ ریتائے کی تان ہتے اژیلیانتے ریتائے کی پھوف پھوف بند و بچو خیر گویان ! 
ریکواڑولی نانوتے یتانی کی اے نان ہموغار پروشٹی کورا تھ اژیلی بہچاکا ؟ ریکونان ریتائے 
کی ہائے مھ شیرینان کھیو بہچونیان! چھوچی گیتی پسھ کیاغ ژوتی بینی ریتائے۔ اژیلی نانوتین 
ریتانی کی اف لو ہے موڑو! 

ریکواف لوڑیتاتاکی اشناری ہے موڑو گاراٹ کوری پیڅھی شیر۔ بیکو نان ریتائے کی اے ہو کا 
ماریتائے؟ ریکو ریتانی کی ہل ای جم موش گیتی اسیتائے ہسے ہو ماریتائے۔ ریکو نان ری رکی 
سے کورا اسور؟ ریکواہی کوری تو پشئے ریتانی کی اہی لوڑے ہے زومو پڑاخه بی نیشی اسور۔ 
بیکو سیمُرغ ریتائے کی اوا ہو نسه بیم ہوتین خ د مت کوم۔ رے الوئیتائے۔ الوئی بی تو زہھ بی 
نیشائے۔ نیشی ریتائے کی اے انسان ریتائے کی تو زبردست خدمت مت ےکوری اسوس ۔ پیغار 
لوٹ خد مت نوبوئے , مه اژیلیان بچ ارو مه نسلو بچ ارو ۔ دی ہنیسے مه خ دمتو موقع شیر مه 
کیھ خد مت بنداوے ریتائے۔ تو کیاغ کی ریسان مھ کیھ خدمت کی بندیسان اوا تتے کوروم 
ریتائے۔ 

ریکو ہے ڈاق ریتائے کی اوا ہموش ہموش اوساک سایورجو اچتو بیمان ریتائے۔ ہتو نشانو متے 
دیت ریتائے۔ ریکو ریتائے کی اوا تھ گانی الوم! لوان اوا تتسدوم۔ دی تو پوشور بڑا څھاوے ریتائے۔ 
اوا ای چکر دیتی کی ہاتام ای پوشورو نسو مھ لاساوے ریتائے۔ تومه کریمھ نیشے ریتائے کی 
پوشوران تان سوم گانی ۔ ہر چکرا ای لوسنوک پوشور مه لاساوے ریتائے اچی پیرا ای ٹھور اوغ مه 
پیاوے ریتائے۔ 

بیکو پوشور جم ع کوری بیسے ہے ذاق سیمرغر گرمە نیشن ائے۔ ہے سیمرغ ہو گانی راہی اریر۔ 
بغائے بغائے ای داؤر دیکا اوغ ای داور دیکا پوشور ہو لاس اؤ گانی اوائے۔ سش کوری کوری ہتے 
ژاغوتین شوئیکو پوشور ختم ہونی۔ اہی نیسیکو نو بیتی اچی یو خامیتائے۔ اچی پروشٹو سار پھوک 
زیاد پوشور جمع کوری وا اچی راہی ارینی۔ بی بی ہے طریق ‏ و کوری بی آخری غیردیک بہچی 


اوشوئے ہرونیه پوشور ختم ہو ئے۔ یکو پوشور مھ لاساوے اوبریتام ریکو ہے ڈاق چت دیتی تان 
ڈیکو تھولیو پوشورو چھینی تو لاس :یقائے۔ تو لاسرغدگو ہش بیتی اہی نیستائے۔ 

اہی نیسی بشار اریرکی سفو سار اچھ کھیو پوشورو مھ لاسے اسیتاو ؟ ہیس شور اوشوئے وا۔ ریکو 
ہے ذاق تان ڈیکو تو پاشئى تائے , ہیە ڈیکو پوشور اوشوئے رے۔ سیمرغ ژاش دیتی ا ولٹی کوری ہے 
پوشورو اچی یی نیتائے۔ یی نیزی ہے پوشورو نسو اچی تو ڈیکہ چاکئیٹائے۔ 

بیکو تھے ہے سیمرغ ہے ژاغوبارا ہے ڈاقوتین لوپرائے۔ ہے ڈاقوتین ریتائے ک ی آسمان پریو 
سوم چوکیدار ہموش ژاندار گور اسورریتائے۔ ہسے ژونوتان اشناریان انگاری کوری ڑاش کوئے 
ریتائے۔ ہتو ہش ہوئے کی ای لوٹ پپ اچو ای پپ پروشٹو ہوئے ریتائے۔ تو ہتیرا بی ہتو چھیرا 
چوکے۔ ہتو چھیرا کی نو چوک اؤ ہتوسار وا کیھ تھ خلا صی زیکی ریتائے۔ ہش رے سیم رغ 
بغائے۔ تو کی اوساک سایورجو دوسیتاؤ اوا اچی گیتی تھ اف خام یو رے بغائے۔ 

ہے ڈاق ہینمین غیڑی کوسی بغائے۔ بی بی ای ژاغ ١‏ بغائے کی ای گور واو انگاران چاکئڑے نیشی 
اسور۔ گوردوغو ژونو راندیڑوتے دوسی اسور۔ ای ویداچو اشناری فقط, ای پپ پروشٹو شیرای پپ اچو 
شیر۔ اپاکین ٹارئیران موڑین پریڅھیران۔ ہے ڈاق کھوشت بیتی ہو اچھ توری تائے۔ توری تان 
ریتائے کی نان نان تھ چھیرا چوکیتام ء نان نان تھ چھیرا چوکیتام! ریکو اچی کوری ہو لوڑی ہے 
واؤ ریتائے کی تو مھ چھیرا نو چوکیرا تھ کھارداچی کوریسام پیھ پوشورو سوم ای کوری ریتائے۔ 

تو ہنیسے مھ چھیرا چوکیتاؤ مه ژاؤ ہو ء ہنیسے کیاغ کی ریتاو تھ لوو کارکوم ریتائے۔ دی ہے 
ڈاق اوساک سایورجو بارا ہو سار بشارگانیتائے۔ گانیکو گور واؤ ریتائے کی اوا تت طو دوم تو ہے 
لوان کارین کارکوس۔ ریکو ہے ڈاق جام ریتائے۔ 

بیکو ہانیھ گور واو ریتائے کی تو بیس بیس, بی آسمان پریو ژاغھ شروغ کی ہوئے ہتیرا بی ای لوؤ 
نو راخڅوس۔ ہسے ہيە کی سف اشناری ای خاص طریقا چالونیان, تو ہتیتان سورا الٹا عمل 
کوس۔ کوسیرو ژاغین نو کاسیس, نو کوسیرو ژاغین کاسیس۔ چوچھو ژاغین اوغ لا کوس ء کورین 
کی اوغ گویان ہتو چھینیس۔ کوریرو دواہتان ہوریس, ہوریرو دو ابتان کوروس۔ گرزینی کی بغاؤ 
تروق ژوڑیو ژیبوس شیرین ژوڑیو نوژیبوس۔ استوران پروشٹو کوڑ ہونی ہیتان رینیان پروشٹو دریس ء 
رینیان پروشٹو توش ہونی ہتیتان استوران پروشٹو دریس۔ دوری کی بغاؤ قرآن شریف شومه لاکھی 
شیر ہتو ٹیکه لا کهوس. ٹیکه سوروم چاخور لاکھی شیر ہتو شومه لاکھوس ۔ 

ہمی کورمان کی ارو اوساک سایورج گیتی ته وسته یشرت 

گور واؤو ٥‏ می لوان کارکوری ج ام رے ہے ڈاق بغائے۔ بی کی اوت کی ہے دربار وت شوئیتائے 
لوڑیتائے کی سف کوروم ہے دربارا نیروغی اوشونی۔ ہے ڈاق کوسیرو پونین نوکوسی نو کوسیرو 
پونین بغائے۔ گورزینی بی تروق ژوڑیو اویوئے شیرین ژوڑیو نو اویوئے۔ کوریرو دواہتو ہوریتائے 

ہوریرو دواہتو کوریتائے۔ چوچھو ژو یق اوغ لاکیتائے , اوغ گیاک ژویو اوغو چھینیتائے۔ استوران 


پروشٹو کوڑان انگیتی رینیانتے دریتائے . رینیان پروشٹو توشان استوران پروشٹو دریتائے۔ شومه 
قرا نو ٹیکھ لاکھی چخ وروالتی شومه لاکھیتائے۔ لاکھیکوتان اوساک ساپورج براخ براخ کوری 
ہوسی ہے ڈاقو ہوسته گیتی نیشیتائے۔ نیشیکو ہے ڈاق ہو گانی نیسیتائے, جو چھونیتائے۔ 
بیکوتان ہرونیھ آسمان پری انگھ ہوئے۔ انگھ بیتی تان بولانتے حکم اریر کی ہین مه کوسیروپون 
ہو پھارمولاکے۔ ریکو پون ریتائے کی اوا کیچھ پھائے نولاکومان۔ تومه سورین کوسی کوسی مه 
پوچھوتی کوری اسیتاو۔ پیس مھ سورین نو ہائے رے آسمان پریو حکمو نو مانیتائے۔ 

ہیس ہو حکمو نو مانیکو پری ریقائے کی مین مه نو کوسیرو پون! ریکو پیس ری رکی تو مه سورین 
نوکوسی اسیتاوؤء ہیس مھ سورین کوسی ہائے ہو کیچھ ہالیمان رے ہیس دی ہوحکمونو 
مانیتائے۔ 

یکو ەین مھ تروق ژوڑی ! ریتائے۔ ریکو ہے تروق ژوڑی ریتائے کی تو مه نو ژیباؤ اوشو وؤ پیس مه 
اویوئے, اوا تھ لوو کو کار کومان ریتائے۔ ریکو آسمان پری ہوئی پرائے کی مین مه شیرین ژوڑی ! 
ریکو شیرین ژوڑی جواب پرائے کی تو مھ ژوتی کھل ارو بیوت سی نو ب چیټاؤ. ہیس مہ نو او یوئے۔ 
اوا تھ کھیوتین لوو کارکومان ریتائے۔ ہیس دی ہو لوو کار نو کوریکو مین مھ استور ریتائے۔ ریکو 
استور ری رکی تو مھ پروشٹو کوڑ درے اسیتاؤ ء ہیس مھ پروشٹو تو ش دریتائے اوا تھ لوؤ کھیوت 
کارکومان ریتائے۔ مین مه رینی! ریتائے۔ ریکو رینی ریتائے کی تومه پروشٹو توش درے اسیتاو› 
ہیس می کوڑ در یتائے تھ لوو کھیوت کارکومان ریتائے۔ 

تین مه قرآن پاک! ریتائے۔ ریکو ریتائے کی اوا خدایو کلام تو مھ التی شومو لاکھی اسیتاؤ ء ہیس 
مه ژانگ ٹیکھ لاکھیتا ئے اوا تھ لوو کار نو کوم ریتائے۔ مین مھ سوروم چخور ! ریکو ریتائے کی ہر 
کھیو تان ژاغه بوئے, تو مه شوما لاکھیکوژاغ ا ٹیکه لاکھی اسيتاو . اوا ته کھووتین لوو کارکومان 
ریتائے۔ کیھ دی اشناری آسمان پریو لوو کارنو ارینی۔ 

ہے ذاق ہش بیتی ہے اوساک سایورجو گانی ہے گور واؤو نسھ الائے۔ ہوسار بوپیلی گانیتائے. 
گانی راہی اریر۔ راہی کوری ہی ہتے ٹیکا ہائے۔ تیرا توریکو سوم سیمرغ گیتی ہتو تان کریمهھ 
نیشکتائے۔ ہش بتی چت پته یو خام:یٹائے۔ 

ہے ڈاق ہے چققه گیتی تان ہتے بوکو نہانگو ژاغا گیتی ہتوتان سوم گانیتائے۔ گانی راہی اریر۔ 
سایورجو ہوسته پیڅھی راہی کوری ہائے ہائے یو ہتیرا گیتی تان ہتے ترویو بوکو دورا گیتی ہتو دی 
تان سوم گانی دولتان گانی راہی اریر۔ راہہی کوری گیتی یو ہتے اشپیرو ملکھ ہتیرا گیتی تان ہتے 
بوکوتان سوم گانیتائے۔ گانی ہتے پونوال بپو ہتیرا ہائے۔ 

ہتے بپ ای رینی توت پرائے کوکوڑی۔ ہیس ہے کوکوڑیو دی تان سوم گانی راہی اریر۔ راہی کوری 
گیتی گیتی ہش بیتی ہتے جمیژیری پونه ہائے۔ 


ہیزا گیتی کوٹیٹائے۔ دونیتائے کی مه بے برارگیٹی کو کیانی ہوٹی! اچی ١نی‏ نوارے سچغان 
بوغدو ہتے پونین ہتیتان اچتو بغائے۔ ہے ڈاق چونکھ ہتے اچی نوگیکو بش پونین بی اسیتائے ء 
ہنیسے برار گینیا ن اچتو ہتے اچی گیکو بش ہتے پونین بغائے۔ بی ای ژاغ ١‏ بغائ ےکی ہتو ہتے 
برارگینی سف کورمھ چوکی اسونی ۔ کل پوش نوزیزان .کا خورا پیشینیان کا پائے راچھینیان۔ کیە 
بشار نھکی۔ 

ہے برار ہیرا بی پیتان پوشی کوس خورا والیار نیتائے ء کوس پوش نیزیکار نیتائے . ہیتان غسل 
پرائے ۔ دیتی زاپ ہیتان انجخڑھائے۔ انجئے ہیتان گانی الائے۔ 

بیت ای بیتی ہانی ہانی۔ پورا گیتی پھوک آرام کوسی رے اورئیتانی۔ انگ بیتی تان موڑی صلاح 
ارینی کی اسپه تان تتوبو خوش دامدار اژیلی, پیس تتو دیش اوشوئے۔ ہنیسے تت اسپه نو 
لاکوئے دوروت بیکو, لاش ہو ماریسی ریتانی۔تان موڑی مشورہ کوری ہو ماریکو چق ہونی۔ ہتے 
ای برار ریرکی اسپه سمو ماریسی نو , بلکھ ہمو غیچھان نیسی۔ غیچھان نیکو معذور بیتی ہیا 
ہال ہوئے۔ ریکو ہتو سوم اسیرو عورتان دی ہے برارگینئن سوری ہونی ۔ تھے ہے ڈاق اورخۂڈ اسیکھ 
ہے برارگینی ہو غیچھان نشکیتانی۔ نیشکی ہو ہیرا پیڅھی دولت اوچے ہتے عورتان ان وا ہے 
سایورجو گانی بغانی۔ ہے ڈاق غیچھین معذور بیتی ہیرا بە چیتائے۔ 

ہے ڈاق کانو بیتی ہ تےبہچی اسوں رینی دی ہونسم اسور زو چ ہے پھار بیران پی گویان! بیکو 
برونیه جو بوئیک گیتی کانه گیتی نیش یتنی۔ کانه گیتی نیشی تان موڑی مشقولگی ارینی۔ 
ریتانی کی ہیە کیھ بدبخت موش بیرائے ! اولان یی مو تت مو نو خوش ہیا اوشوئے , باچھائیه میتان 
نو ہالئے ای کوٹوئی ہال ئیتائے۔ اچی یا تتو خدمتھ گیکوہ تے نہنگان سار بچ بیتی دنیو قسمه 
بلاؤبتھارحساب کتابان کوری نسی نیزی یا گیتی ہے برارگینیان غلامیار نوزیکو ہے ناخونور 
برارگینی نیسے موت مدولت زیاد ریکو ژاغ ا مو غیچھان نیشکی بغانی !پیه بو بدقسمت موش 
ریتانی۔ ہتے ای بومیئلک ہیہ لو دیکو ہتے جو ہتے ہوئیک ریتائ ےکی ہیس کیه گیران کوروم نو ۔ 
ہمو کا گانی کی الونی اف پیرا اوح شیر۔ ہیرا بی اوڅهو اوغو موختو دیتی. جو رکعت نفل نیمیڑکی 
اریر ٥و‏ غیچ جم ہونی۔ کندوری واقعه ہش بیتی شینی ریتائے۔ 

وونیھ زوغئے زوغئے متے کوکوڑی تان رومو ہےڈاقو موشٹو پرائے۔ ہخموشٹو دیکو ہسے ساپھئے 
ہتے کوکوڑی تو گانی ہتے اوخ ہ بغائے۔ ہسے ہتے اوڅ ہ بی موختو اوغ پرائے ‏ نیمیژاریر کوری یی 
نیسیکوتان غیچ پاک تازہ ہونی۔ 

بیکو ہنیسے ہیس دوروتین راہی اریر۔ رینیو اچھ چاک ہے بغائے بغائے دوروتین شوئیتائے کی ہو 
جشن بیتی شیر کا | ہی بینیان کا اف بینیان ای الاگول معامله۔ ڈازی کونیان شوتور پھوتور بیتی 
شیر کیه اورورو فقط۔ 


پھار شا کوٹوئیی ہے ڈاقو نان بریک دوری کوری اسو رکی مہ ژاو کوئے بغائے تونج ہو ئے رے۔ ہے 
اق کھوشت بیتی بی لش بیتی تان کوٹوئی غیریتائے۔ بیکو توشیرین ان تو سوم چوکی 
کیڑیتائے۔ ژیرغیتائے, لئے اشرو اریر۔ ریتائے کی ہائے اؤ ریتائے کی اوا تت عاو اوشوتام تو نوبوس 
رے! پیت چلتا پھرتا روئے تو انگیکو نوبوس راو اوشوتام ریتائے۔ ریکو ہے ڈاق نانوت لو نو دیتی 
ریتائے کی ہائے نان اوا لہاز ہوتام۔ جام ہوئے وا کیان ہوئے, بیکو پیت دی مھ برارگینی وا پیت 
اوساک سایورجو الانی اوا خوشان ہوتام۔ جام ہوئے وا اوا دی تان تاتو خدمته بغاتام ریتائے۔ 

بیکو ہتے برارگینی وا کورا ہے ڈاقو بشارو گانی نین خائے! باچھو ہے خوش ہوکو اژیلی نوغوری 
تانتے جشن مناؤ کوراو اوشونیء تھوشکوشون کوراؤ اوشونی ۔ 

ہے موڑی اسیکھ خبر بیکو آسمان پری پیدا بیتی ہوئے۔ گیتی بشار اریرکی مھ اوساک سایورجو 
کا انگیتی اسور؟ باچھو ہتے خوش اؤ لوٹ کونڈوک موشور مہمیز کوری پروشٹه دیتی اوا انگیتی 
اسوم ریتائے۔ کیچھ کوری الاو ریکوالیتام ریتائے۔ کیہ قسمہ کوری الاو کورین بی الاو ؟ ریکو 
الیتام۔ الاوا؟ ریکوالیتام۔ آسمان پری لاکھی توچملتوخ دیکوای و یوشکی موخو سوم دیتی آدھا 
باچھائی پولوئی بغائے۔ باچھوت ےخبر اوانی کی تھ ژاؤ و موخ پولویۃتائے ای دیو سوم بیتی ۔ ریکو 
باچھا پھوک اچی غیستی ہوئے۔ 

اچی آسمان بپی وا بشار اریر کی مھ سایورجو کا الائے متے لو دیور ریکو۔ 

ہتے ای ژاؤ بغائے , ژونگو ژونگو قیرا بی کیھ سلام بشاروال دی نو اریر۔آسمان پاری بشار کوریکو 
کا الائے مھ سایورجو ریکو ریتائے کی اوا الیتام ریتائے۔ کیچھ کوری الاو ریکو کیه قسمه کوری 
الاؤ؟ ریکو کیھ جواب دیکو نوبیتائے ۔ الیتام ریتائے۔ لاکھی تو چملتوخ دیکوای نس موخو سوم 
ای شہر پواوئرتّائے۔ باچھوتین خبار اوانی تھ ژاو وای موخو اوچے ای شہر پولویٹائے رے۔ 
بیکوآسمان پری وا بشار اریر۔ کوریکو ہتے ای ژاوؤ ژونگو ژونگو بی ہتونسه بغا ئے۔ نه بشاروال نه 
سلام۔ بشار اریر مه سایورجو کا الائے ؟ ریکو ریتائے کی اوا الیتام۔ کیچھ کوری الاو ؟ ریکو الیتام 
رے پھیک۔ بیکو لاکھی تو دیکو ای موخو سوم بیت ای شہر وا پوھیٹائے۔ 

بیکو مھ سایورجو کا الیتامی رے وا بشار کوریکو ہے ڈاقو کارا دیتی مہمیز کوری تان ہتے کوٹوار 
پھاربغائے۔ بیکو پھا رباچھا ریتائے کی مه ہمی شیر بیشیرو اژیلی ہمیتان چملتو خ پرائے؛ 
ہنیسے مھ باچھائی پڑیک بغائے۔ ہیس کیاغ بویان ری تائے۔ بیکو ہے ڈاق ہتیرا بغائے بی سلام 
اریر بشاروال اریر۔ کوریکوآ سمان پری بشار اریراے جوان مه اوساک سایورجو کا الائے ؟ ریتائے۔ 
ریکو ریتائ ےکی اوا الیتام۔ کیچه کوری الاو ؟ ریکواوا ہش اریتام کی اولانرہتی ته پونغوس بپو دورا 
بس ہوتام ہتو ژورو اویتام۔ جوو کندوری سال کوسی مس کوسی بس کوسی ای شہر ٥‏ توریتام۔ ہتیرا 
ته اشپیرو برزانگیو مار تام تو بوکو اویتام۔ جوؤ ته کروئڑٴی برزانگیو ماریتامء تو بوکو اویتام ۔ترویو ته 
شا برزانگوو ماریتام توبوکو اویتام۔ چھورو تھ اژد ھارو ماریتامء پونجو ریتائے کی اوا تھ گور واؤو چھیرا 


چوکیتام۔ اچی ته کوسیروپونین نو کوسیتام ء نو کوسیروژاغین کوسیتام .ته چوچھوژ ونون اوغ 
لاکیتام اوغ گیاک ژ وین اوغو چھینیتام۔ کوریرو دواہتو ہوریتام . ہوریرو دواہتو کوریتام۔ شومه 
قرآ نو ٹیکه لاکھیتام ء ٹیکه سوروم چخ ورو شومه لاکھیکو سایورج گیتی مہ ہوسته نیش وقائے۔ 
نیشی اوا قو گانی الاتام ریتائے۔ 

ریکو شاباش! رے توپنجھ پرائے ‏ بیکوپی باچھاوتین خبرالانی ک ی اوساک سایورجو باچھو ہے 
غیچہ دوش بوکو ہے ژاؤ انگیرو بیرائے رے۔ 

بیکو ہرونیھ تان باچھا تان ہے خوش بوکو اوچے ہے اڑیلیانتے قہری ہوئے۔ سخت قہری ہوئے۔ 
بوټی تان ہتے غیچہ دوش بوکو انگیتی تانتے دامدار اریر۔ ہتے خوش بوکو انگیتی ہو ہوسته اوغ 
دراک اریر۔ 

تان ہتے خوش ژیژاووان انگیتی تان ہے غیچ ٥‏ دوش ژ اوو ہوسته اوغ داراک اریروا ہے ڑاؤ ہو 
دمدار ہوئے۔ باچھائیو تمام انتظامو ہے ژاؤو ہوستی اریر۔ کوریکو ہتیسو ہتیت تانتے ش ہیا 
زندگی تیریکلپرانی۔ 

ای نوغه تاو درے اوہتی نوغه پوروزئائے ۔ 


شیلوغ+: نان بیلیو شیلوغ 
شیلوغ دیاک: محمد ناصح الدین تورکھو ورکوپ 


وخته مائی وخته ای دیہا لوٹ دولت مند موش بیرائے۔ ہتو جو بوک گینی استانی۔ ای پروشٹی 
غیر بیرائے وا ای اچی غیر۔ بیکو ہتے پروشٹی غیرو سار ہتے موشو ای ژور اسیتائے وا اچی غیرو 

سار ہو اژیلی بیرانی۔ ہہتے موشو بوخوش تو ہتے پروشٹی غیر بوک تان بیرائے۔ اچی غیر بوکو ہیە 
لوو سورا ہو قہر گیاو ا بیرائے۔ ہیس تان اچی غیر بوکو سوم محبت کویان ہے ژوروتین تان بوکیاغ 
کویان, مه ہمی اژیلیانتے کیہ اہمیت نو دویان رے ہو قہر گیاؤ استائے۔ 

ای انوسو ہتے امبوخچان تان ہتے ژور بیلیوت عرے اسور کی اے مه ژور کو| وت کی ته نان کپال 
نیگیکو بغائے تو متو سوم بوغے جیما ر | اسور۔ رے را اسور کی اوغو جم پیچ کوری تو کپال ہ کی 
دریتاؤ تھ نانو کپال روئیر رے اسور۔ تو ہيە لوو تو تانتے مودیت: نو دیتی ہش کورے رے اسور۔ 
ریکو تھے کی وت کی ہتے موشو پروشٹی غیر بوک کپال نیگیکو بغائے ہتے ژور ہتوتین ہو زور پرائے 
اے نان ہنون اوا دی تھ سروم گومان تھ کپال اوغ دریم رے۔ ریکو ہتے نان ریتائ ےکی نواے مه 
ژور اوا تان تان کپالع اوغ دریم ریتائے۔ ہتے ژور ہو زور پرائے ہنون اوا تھ کپال اوغ دریم رے۔ ہو زور 
دیکو نان جام ریتائے۔ 

کیھ وت کی نان غسل خانائی بغائے ہتے کومورو اوغو جم پیج کوری انگیتی نانو کھاکھ دریکو 
بسے ہتئے اوبیریتائے۔ 

نان بریکار اچی ہے کومورو اچی غیر نان (نان بیلی) ہے کومورو سورا ہو ظلم شروغیتائے۔ شاپیکو 
وخت کی ہوئے تان اژیلیانتے جم شاپیک دوئے, پولوئیدوان ہے کوموروتین دوئے۔ تان اژیلیانتے 
نوغ زاپ کوروئے, پرانو زاپان ہے کوموروتین دوئے۔ ہش بیتی کندوری زمانه پھار بغائے۔ 

ای انوس ہتے دیه | ای لوٹ موشو دوری ژیری اوشوئے۔ ژیری بیکوہ تے نان بیلی گراس اوچے 
اوڑینان امیشہئاتے ہتے ژوپیلیوتے دیتی ریتائے کی تو ہمی گراسو اوچے اوڑینو پھولوکان خخوپی 
غیڑی غیڑی کورے۔ اوا ہئے بی ژیری ژوتی گوم رے ہو دورا پیڅھی تان بغائے۔ 

کوإوت کی ہتے نان بیلی بغائے ہتے کومورو سورو دوسی کیڑیکا پرائے۔ دی اوا ہنیسے میتان 
کیچ کوم! مھ شیرین نان تان بیروا ہسے دی مھ سوم څوپیسیر وا۔ مھ سورا ہموش ظلم کویان 
رے سخت کیڑیتائے۔ کیڑیکو تان ہرونیھ بتو نانو ارواح ہتو غیچی ہائے۔ گیتی ریتائے کی تو ہے 
گشواچی ميه قسمه بوخت شیر ۔ تو بتو یی نیزی ک ی پهوک دراغلیتاؤ ای موش یی نیسی ته 
مددو کوئے رے اسور۔ ریکو جام رے ہسے کاشو اچی لوڑی بوختوپی نیزی ہتئے در اغلیکو ہانیه 
موش ہتیرا گیتی اسور۔ 


موش گیتی ہے کوموروتین ریتائ ےکی مت لو دیت تھ سورا کیھ ظلم بویان ریتائے۔ ریکو ہسے 
ظلمو لوو توت پرائے مه سورا ہموش ظلم بویان ہمی اوڑینو اوچے گراسو پھولوکان مه چاک تہ 
الگ کوریان۔ اوا ہمیتان الگ کوریکو نو بومان ریتائے۔ 

ریکو ریتائے کی تھ نان بیلی کوئے بی اسور؟ ریکو کومورو ریتائ ےکی ہسے پھار دی ژیری ژیباؤ 
بی اسور ریتائے۔ ریکو ہتے موش ای نرکوکو توت پرائے۔ وا جم قیمتی زاپ سوروم کاؤش توت ے 
دیتی ریتائے کی تو دی ہمیتان انجی ہو ژیری ژیہاؤ ریتائے۔ تواچی گیکوت پیھ نارکوکوہم ی 
اوڑین اوچے گراسو پھولوکان غیڑی غیژی کوری لاکوئے ریتائے۔ ہش ریکو ہتے کومورو دی تان 

نانو سار کھوشت بیتی ہتئے ژیری ژیباؤ بغائے۔ 

کھوشت بیتی گیتی ہے کومورو ہتئے ژیری ژیباوا ہے کومورو نان بیلی دی ہتے ویشکی نیشی 
شاپیک ژیباؤ اوشوئے۔ شاپیک ژوتی ہتے پستو چ ھوریران څوپیکھ پرائے۔ ہتے ژور تان سورو خور 
کوری گیتی تو سار بشار اری رکی تو ہمیتان کیاغ کوسان پختی ہیا زیاد شیر۔ ریکوہسے تان 
ہتے ژوروتین ریتائے کی مھ ہمتٹتے ای څوغو اسور اوا ہمیتان ہتے څوغوؤتطلومان۔ پختی توت کا 
دویان ریتائے۔ ہش رے ہے پختییان گانی څوپی ہسے دوروتے راہی اریر۔ بیکو ہے کومورو 
دی یر کی ریتائے کی اوا کی ہوسار اچھ دورا توریتام پیس مھ ماریر۔ رے دی ہے کومورو 
تیز تیز کوسی راہی اریر۔ پونین گیاوا ہستیرا ای گول گیاؤ اوشوئے۔ گول گیاوا ہسے ہتیرا تیز 
اوشٹوریئے ہی نیسیمان ریکو ہتو ہتے ای سوروم کاوش اوغو چھوریتائے۔ اوغ و چھوریکو اوغ تو 
اوائے۔ بیکو ہسے سوروم کاوشو اچتوک ی بغاتام ملال ہوئے, نان بیلی مھ دوئے رے ہتے کاوشو 
اچتو نو بی دوروتے ہائے۔ ہش بیتی ہتے کاوش اوغو بغائے۔ کاوشو اچتو ہوغاؤ اوشوئے نان تو دیاؤ 
اوشوئے۔ 

نانو سار پروشٹی دورا توری, تان زاپ ماپان پیڅھی ہتے پرانوزاپان انجیتائے۔ نان گیتی توت مقہری 
بیتی ہتے گراس اوچے اوڑینان غوپیتاوا ریکو دی ریتائے۔ ریکو دی ہمی شاپیکان ژیبے رے 

ہتے پولو یہو مولوئیدوان اوچے پستی خوپیران توتین پرائے۔ ہسے او ١‏ نوژیبومان رے ہتے 
شاپیکان دی نو اوموئے۔ 

ہتو ہتے کاوش اوغو بی ای باچھائیه تورتائے۔ توری بی باچھو شانین ژوئین پھار بغائے۔ بیکو باچھا 
ہتوپی نیتائے۔ یی نیئے ہتے باچھا ریتائے کی ہمو بی لوژور ہیە کوس کی پونگتو بغائے اوا ہتوتان 
تین انگوان ریتائے۔ 

ریکو ہتے روئے گیتی ہتے لوٹ موشو کورا کی ژیری اوشوئے ہتے دوری ہانی۔ ہتے کاوش کوس 
پونگتو نو بائے۔ ہے چقه لوڑی لوڑی اچی ہے کومورو دوری ہانی۔ ہئے گیتی ہتے کومورو نان بیلیو 
ہو ژور گینی اسیتانی ۔ ہے کیمیری تان امبوخچانو سار ہے ژورو ویشکوؤ موڑتو دیتی ہتے کاؤشو 
تان ہتے ژورگینان پونگتو دریک شروغہیټائے۔ 


بیکو ہے کاؤش ہتو ژورگینیان ٥ش‏ کوس پونگتو نو ىلٔے۔ 

ہرونیھ ہتے موش پھار لوڑی ریتائے کی ہے وشکوؤ موڑتو کیاغ اسور ؟ ریکو کاہک ریتائے۔ اے ژور 
ہیس لوٹ نایوران وا ریکو کیڑی ریتائے۔ ریکو کیڑی نوا پیس کووئے واء ریکو نو کیڑی ریکوء ہسے 
تان بتیرا بی لاژیران کی کومورو ہتے موڑتو اسور۔ 

پیغار ہو یو نیزی ہے کاوشو ہو پونگتو درینگۂ ہتو پونگتو ایشلیک بیڑیتائے ۔ 

بیؤیکو تھے وا ملال نو کوری ہو گانی ہتے باچھائیھ باچھو نسه اوانی۔ باچھو ژاؤ ہو خوشئیتائے۔ 
ہے کومورو تان ہتے نوغ زاپان انجی باچھو ہتے ڑاوو اوائے۔ 

دی ہنیسے تان شیرین نانو ماریکو قہرو تان نان بیلیو سار گانیکو بچین ہسے تان ہتے نان بیلیو 
ژورو شور وتائے ۔ ریتائے کی کیاوت کی تھ نان غسلوت بغائے تو دی توسوم بیتی بی پیج اوغ 
کوری تو کپالع داروے, ہتو پھورو اشپیری بینی ریتائے۔ 

ریکو کیە وت کی ہتے نان غلسلوتین راہی اریر ہتے ژور توت ریتائے کی اے نان اوا دی تھ سوم 
بیتی گومان۔ اوغ ته کپال ہ دریم ریکوء ہتے نان ر ے کی نولا مه ژور اوا تان تان کپال ہ دریم 
ریتائے۔ ژور نو مانی نانو سوم بغائے۔ بی اوغ وجم پیچ کوری نانو کپال ٥‏ دریکو ہسے بتو پالئے 
اوبیریتائے۔ ہے قسمه ہے کومورو تان نانو بدلو گانیتائے۔ 

دی دنیسے باچھو ہتے روڑایو تان بدلو گانیکو بچین ہین سورا ہو ظلم شروغیتائے۔ تان شاپیک 
ژوتی بہچیران ہتیتانتے د ویے۔ تان نوغ زا پ انجی پرانان ہتیتانتے د وئے۔ تان کاسیر دورو کورمان 
پیتان چا کئے کورئیر۔ 

پیغین رینیان کی غیر داک زمانه ای قسمه نو بہچور رے۔ ہنیسے دی ہتیت تان موڑی ایغو 
نوخوشے ہتئے اسونی اوا ہیتان پیڅھی خور باچھائیوتین بغاتام۔ 


